text:
Abahanzi baririmba indirimbo zihimbaza Imana mu njyana ya Hip Hop bavuga ko bafite inshingano zo kumenyesha urubyiruko ko kunezeza imibiri bagendera mu bigare bibagusha mu byaha ari bibi kandi Imana ibihanira .
Aya ni amwe mu magambo yatangajwe na Uwineza Clarisse uzwi kw’izina ry’ubuhanzi Neza The Pink , akaba n’umwe mu bagize itsinda ry’Abaraperi ‘ The Chrap ‘ rigizwe na Bright Patrick , Blaise Pascal , Encle Sam , na Regis Hat.
Ati :” Umurongo twagendeyeho dutegura iki gitaramo ni uriya wo muri Matayo 28:19 aho Yesu yabwiye abigishwa be ngo bagende amahanga babwirize ubutumwa bwiza […]. Natwe rero dufite intego ‘ mission ‘ yo kubwiriza abantu batuba kure bakunda Imana , tubahe impamba bajyana ku ishuri nabo bazabwire iby’uwo Mwami abo bazasanga ku mashuri yabo .”
Abajijwe uko igitekerezo cyo kwita k’urubyiruko cyaje , uyu muhanzikazi yasubije muri aya magambo ati :” Twishyize hamwe na Spin na The Chrap dutumira Street lights ( itsinda ry’aba raperi ) n’abandi babyina bavuga imivugo ( poems ) , n’abaririmba tugamije kubwiriza abanyeshuri cyane cyane. Mbere y’uko basubira ku mashuri muri uyu mwaka mushya dukoresheje injyana na style y’umuziki urubyiruko rukunda . Tuzabereka ko kuba urubyiruko ( aba jeunes ) bitababuza no gukorera Imana. Nta soni biteye gukorera Imana , si ubuturage , si ibintu biri byataye agaciro . Ni inshingano zacu ko bamenya ko kunezeza umubiri , kugendera mu bigare bitugusha mu byaha ari bibi […].”
Yongeyeho ati :” Twifuza kubabwira ko gusenga no gusoma Bibiliya ariyo ntwaro y’umukristu , kandi ko iyo uhamije k’umugaragaro ko uri Umukristo bikurinda izo ngeso mbi , kuko amaso yose aba aguhanzeho . Ni kenshi urubyiruko ruta inzira nziza rukajya mu nzira mbi babitewe n’ibigare rurimo kugirango bagaragare nkaho bari bashoboye cyane . Bakisanga mu biyobyabwenge n’ubusambanyi , ariko tuzababwiriza uko bigendekera umuntu wemeye kumvira Imana akayihamya .
Iki gitaramo cyiswe W.O.W ( Win Over the World ) kizaba ku cyumweru tariki 15 Mutarama kuri Women Foundation . Kizatangira kuva ku isaha ya saa kumi n’imwe z’umugoroba gisozwe saa mbiri z’ijoro .
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugira ngo umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable
2,655 total views, 1 views today


c: text/html

text:
Baretse amakimbirane bari bafitanye nyuma yo kuganirizwa ku buryo bwo kuyakemura
Umugore witwa Uwiringiyimana Claudine arashimira urubyiruko rwo mu murenge wa Cyanika rwibumbiye muri Club Hope of Future (Icyizere cy’ejo hazaza) kuba rwaramufashijje kwiyunga n’umugabo we nyuma More...
Basanze amakimbirane ntacyo azabageza ho bahitamo kwiyunga
Abagabo babiri batuye mu murenge wa Cyanika, mu karere ka Burera bari bamaze igihe kire kire bafitanye amakimbirane ashingiye ku ubutaka, baratangaza ko kuri ubu biyunze nyuma yo guhabwa ibiganiro ku gukemura amakimbirane. More...

robotstxt: allowed

filter: keep


text:
Mar 07, 2016 Bienvenu Ndacyayisenga Andi makuru 0
Mbese wowe Wizera Imana, iyo wibutse ukoriki? Iyo wibutse ubuhemu wagiriwe ukoriki? Urababarira cyangwa wumva wifuje kwirwanirira? Iyo wibutse se wowe ibyaha byawe wumva ukwiriye gucirwaho iteka cyangwa wumva ukwiriye kubabarirwa?
Umuntu wese yibuka ibyabaye, kandi akagira ingamba afata nyuma yo kwibuka. Abatizera Imana iyo bibutse ibibi bakorewe bafata umwanzuro wo kwihimura, cyangwa guhangana. Iyo dusubije amaso inyuma dutekereza twibuka ibyabaye ku buzima bwacu mu mibereho yacu byiza cyangwa bibi. Ikibazo si ukubyibuka, ikibazo ni imyanzuro dufata kubyo twibutse. Niwibuka ibyiza unjye ushima Imana ni wibuka ibibi, ongera gusenga Imana kuko ariyo yonyine ifite uko ibigenza ibyari imisozi bigahinduka amataba, niwibuka unjye wibuka ibyahize ubugingo bwawe Uwiteka akabigukiza, maze uyizamurire icyubahiro kandi wihane. Imana ikunda umunyabyaha ikanga icyaha. Iyo ushakana Imana umwete urayibona kuko ari isezerano ryayo.
Yeremiya 29:13 Muzanshaka mumbone, nimunshakana umutima wanyu wose. Akenshi impamvu tutabona ko Imana iri mubyacu nuko tutayishakana umutima wacu wose. Ntabwo Imana iboneka mukavuyo. Fata umwanya witekerezeho, wisuzume maze wibuke aho wavuye urebe niba ari wowe wabikoze maze wirondore nurangiza wihane. Imbabazi z’Uwiteka zihoraho iteka ryose.
Imana iturinde kuzirikana ibibi kuruta ibyiza, iduhe kuyihesha icyubahiro n’ubushake bwo kuyigandukira. Ntabe ari twe ahubwo Ugushaka kwayo kuganze muri twe tujye twihutira kwihana kurusha uko twihutira kwihagararaho mumakosa.
Nd. Bienvenu/Isange.com/Tel;0785247778,0725040607.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Sep 15, 2015 admin Inyigisho zanditse 0
“Umuntu ashobora ate kubatuka ku ntimba, ku byaha… umuntu ashobora ate, kubabara ariko ntareke umuzi wo gusharirwa umera?” Kubabara ko muzababara Yesu nawe yagize ati: “muri iyi si muzabona ibibazo muzabona akaga”, rero nta hantu nahamwe Imana yigeze ivuga ko utazababara muri iyi si.
Icyo Yesu yaduhayemo ibyiringiro ni uko ibyo tunyuramo byose igisubizo cyabyo kiri ku musaraba wa Yesu, Umunsi uzahagara munsi y’umusaraba nibwo uzasobanukirwa kuko ushobora kubona ubugome bw’umuntu ariko munsi y’umusaraba uba mu bwiza bw’Imana, iyo ufashwe n’ibyago inshuti zawe nizo zifata iya mbere zikakwihakana na Yesu abo yahagije imigati nibo bafashe iya mbere kuvuga ngo nabambwe ni nabo bamukubise. “Antoine” Hari ijambo rimwe rinyubaka, Aho nari munsi y’umusaraba maze Yesu asabira imbabazi abamuhemukiye avuga ati: “Data ubabarire, kuko batazi icyo bakora”
Hari abantu benshi bakomera ku mujinya, ku buryo umubwira uti tura uwo mujinya, ati: “oya warampenze ntabwo nawutanga ku buntu”, kandi ibyo nibyo Yesu yatangiye amaraso ku musaraba, rero kuba muri Yesu, aba agutwaye,yararemerewe kugirango uruhuke, niyo mpamvu bibiliya itubwira iti: “nimumwikoreze amaganya yanyu yose kuko aremererwa ku bwanyu, ku musaraba rero ni ho tubonera amahoro.Ubwo Imana igukunda n’ibindi byose izabigushoboza nujya munsi y’umusaraba.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ubusanzwe muri iri shuri ngo hari amabwiriza y’uko nta munyeshuri n’umwe wemerewe kuvuga Ikinyarwanda (bavuga Icyongereza), ku buryo ngo ukivuze akurwaho amanota atatu y’imyitwarire, yabikora inshuro enye bakamwirukana by’igihe gito akajya kuzana umubyeyi.
Kuri uyu wa Gatatu tariki 5 Ukwakira 2016 ubwo abanyeshuri umunani bavaga mu dutsinda bakoreramo ibiganiro, ngo hari umwe muri bo wavuze ijambo ry’Ikinyarwanda maze umuyobozi wabo(Animatrice) wari ubari inyuma arabyumva, abasaba kwerekana ukivuze ariko ntiyaboneka.
Umwe muri aba banyeshuri birukanwe utashatse ko amazina ye atangazwa, yagize ati "Hari umwe twari kumwe wakivuze ariko twe ntabwo twari twamwumvise, batubaza ngo ’ni inde, tukamubwira tuti twe ntawe tuzi.’ Ubusanzwe iyo uvuze Ikinyarwanda bagukuraho amanota atatu y’imyitwarire ariko twebwe bahise bavuga ngo duhite dutaha, yavuze (animatrice) ngo niba yabuze ubwo nyine mwakivuze."
Yakomeje agira ati " Mu gitondo basonnye, twabonye ’Animatrice’ aje asoma amazina yacu;hari abari barimo ariko hari abandi basigaye twari turi kumwe atasomye, twe ntabwo tuzi icyo yakurikije. Yabwiye Umuyobozi ushinzwe imyitwarire ngo dutahe, ngo ni agasuzuguro no kuvuga Ikinyarwanda. Umuyobozi ushinzwe imyitwarire yadusabiye imbabazi ariko ’animatrice’ arabyanga birangira dutashye."
Aba banyeshuri bavuga ko batumva ukuntu bakirukanwa kandi batavuze Ikinyarwanda mu gihe n’iyo hari ukivuze itegeko riri mu kigo rimuhanisha kumukuraho amanota y’imyitwarire, aho kumwirukana ngo ajye kuzana umubyeyi.
Aba banyeshuri ngo babwiwe n’ubuyobozi bw’ikigo ko bagomba gusubira ku ishuri ku Cyumweru tariki 9 Ukwakira 2016, baherekejwe n’ababyeyi babo.
Umuyobozi w’ikigo ati ’Si nari mpari naho Animatrice yarengereye’
Frère Nsabimana Egide, Umuyobozi w’iki kigo yavuze ko ikigo ayoboye cyafashe ingamba zo gukangurira abanyeshuri kuvuga Icyongereza no gutinyuka, bityo ngo ni yo mpamvu uvuze Ikinyarwanda akurwaho amanota y’imyitwarire.
Ati "Twafashe ingamba z’uko abana bavuga Icyongereza kugira ngo tubamenyereze urwo rurimi, twigisha abana bazavamo abarezi ejobundi kandi ururimi ruri kwigwamo ubu ngubu ari Icyongereza, tukabamenyereza urwo rurimi. Dufite udukarita tubaha two kubahwitura no kugira ngo abana nabo bashyiremo ingufu. Iyo uvuze Ikinyarwanda umuntu akakubona, abayobozi bafite agakarita bagukuraho amanota atatu, noneho iyo ugize inshuro enye (amanota 12), twabyumvikanye n’ababyeyi, turakubwira tuti ’genda uzane umubyeyi tumwereke ko amanota 12 yabaye menshi’."
Uyu muyobozi yavuze ko atari mu kigo aba bana birukanwa kuko yari yagiye mu nama i Kigali, ariko ngo aba bana bashobora kuba birukaniwe kuba batagaragaje mugenzi wabo wari umaze kuvuga Ikinyarwanda ubundi animatrice akabifata nk’agasuzuguro. Gusa yavuze ko umuyobozi wabahannye yarengereye kuko ngo hari ibindi bihano byoroheje yari kubaha bitari ukubirukana.
Ati"Ashobora kuba yabahannye yihanukiriye, ubwo ni agasuzuguro no guhishira...oya ntabwo bari guhita birukanwa ahubwo bari kubaganiriza cyangwa bakabavugisha bakamenya uwari ukoze iryo kosa, cyangwa bakabaha n’utundi duhano mu ishuri, ariko ndabikurikirana ningerayo."
Abanyeshuri bo kuri TTC Save bavuga ko n’ubundi iki kigo gihana kihanukiriye umunyeshuri uba ugaragayeho ikosa, aho bavuga ko iyo umunyeshuri atakubuye cyangwa ngo akorope yoherezwa iwabo akamarayo icyumweru akagarukana umubyeyi.
Gusa ibyo guhana bihanukiriye Frère Nsabimana arabihakana akemeza ko ibyo ari ibikabyo by’abanyeshuri bitewe n’uko ngo mu bigo byose nta munyeshuri ukunda abayobozi ku buryo ngo n’iyo bamuhannye yumva igihano bamuhaye gihanitse.
Ababyeyi bati ’Hajye hahanwa abana ababyeyi ntibakabigwemo’
Umwe mu babyeyi barerera kuri iki kigo utifuje ko amazina ye atangazwa, avuga ko ibintu byo kwirukana abanyeshuri bakabatuma ababyeyi atari byo bitewe n’uko ngo ari ukubarushya.
Ati "Kubona itike y’umwana imuzana, imusubizayo n’iy’umubyeyi bareba igihe turimo ukuntu kimeze, hariho ubukene, ibibazo bitandukanye ariko buri gihe bakohereza abana bakirengagiza ibyo bibazo. Twifuza ko hajya hahanwa abana ku ishuri ababyeyi ntibabigwemo kubera ko ababyeyi ni bo bashaka amafaranga ya tike no gufata urwo rugendo ujyayo, urumva ko ari twe duhanwa kurusha abanyeshuri."
TTC Save ni ikigo cy’Abihayimana b’idini Gatulika ariko gifashwa na Leta, kibarizwaho amashami ane yigamo abanyehuri basaga 800.


text:
Uko kunyuranya imihango y’ubukwe n’ibindi bibazo bitandukanye bivugwa mu bijyanye n’ubukwe mu Rwanda birimo guciririkanya inkwano nk’uciririkanya ikiguzi cy’itungo birimo gukorwaho ubushakashatsi n’Inteko Nyarwanda y’Ururimi n’Umuco (RALC).
Kugira ngo icyo gikorwa cyiswe ‘ubushakashatsi ku bukwe mbonera mu Rwanda’ kigende neza, RALC irasaba Abanyarwanda kubigiramo uruhare bayiha amakuru nyayo.
Ibyiciro by’ibanze byaratangiye, ibindi bice bisigaye bizakorerwa hirya no hino mu gihugu. Hakazabazwa ibyiciro bitandukanye by’Abanyarwanda, ni ukuvuga urubyiruko, abakuze, abagabo n’abagore, abize n’abatarize, abanyamadini, abatuye mu migi ndetse n’ababa mu byaro, babazwa uko bumva ubukwe.
Umuyobozi w’Ishami ry’Umuco muri RALC, Dr Jacques Nzabonimpa avuga ko gukora ubwo bushakashatsi bizafasha mu gukemura byinshi bitavugwaho rumwe ku bijyanye n’ubukwe muri iyi minsi.
Muri rusange ngo hari byinshi bidahwitse bisigaye bikorwa mu bukwe nyarwanda, ku buryo hari n’abatumva impamvu n’uburyo imihango y’ubukwe ikorwa, bityo ugasanga idakorwa kimwe hirya no hino mu gihugu.
Ati “Hari abantu bajya gusaba no gukwa bararangije gushyingirwa mu mategeko, ukibaza impamvu icyo kintu bagikoze kandi byararangiye. Ukibaza impamvu abantu bakoze ubukwe bagahita batwikurura umugeni kandi bataragera no mu rugo! Ukabona abandi hari uburyo babikora ukabona kimwe kibanjirije ikindi mbese nta muntu uzi ngo ibi bintu bikurikirana bite.”
Uyu muyobozi akomeza avuga ko kuba ubukwe busigaye bufatwa nk’ikintu cyo kwerekaniramo urugero rw’ubukungu ku miryango aho gufatwa nk’ikintu kigiye guhuza imiryango ari ikibazo gikomeye. Ibyo bituma ngo hari bamwe birarira ahanini bashaka gukora ubukwe nk’ubwakozwe n’abandi; bityo bigatuma ubukwe buhenda. Ibintu bibangamira impande zombi z’abashaka kurushinga.
Hari abatumva neza bimwe mu bigize ubukwe. Aha atanga urugero ku nkwano isigaye yarabaye nk’ikiguzi cy’umukobwa aho bamwe baciririkanwa nk’abagura itungo, abandi bakareba amashuri umukobwa yize aho kumva ko inkwano ari ishimwe ry’ababyeyi b’umukobwa kubera ko bareze neza.
Ku rundi ruhande ariko hari umwihariko w’uturere aho mu turere tumwe na tumwe usanga mbere yo kugira ngo umusore n’inkumi bashyingiranwe basaba ibintu bimwe na bimwe nko kubagira umusore inkoko buri uko agiye gusura umukobwa, hari abasaba ipikipiki (moto), abandi bagasaba amagare, abandi intebe zo mu ruganiro zigezweho n’ibindi bigenda bigora ubukwe.
Dr Nzabonimpa akomeza avuga ko izi mpamvu hamwe n’izindi zitavuzwe, ari zo zatumye hatekerezwa umushinga wo gukora ubushakashatsi ku bukwe.
Ati “Reka dukore ubushakashatsi turebe, twereke Abanyarwanda icyo ubukwe ari cyo n’umwihariko wabwo, icyo bwari bushingiyeho ndetse n’ireme ryabwo ku buryo twajya tunabukoresha mu bukerarugendo bushingiye ku muco. Abanyamahanga bakajya baza kureba umwimerere w’ubukwe bwa Kinyarwanda nk’uko baza kutwigiraho ibindi byiza byinshi byo mu muco wacu NK’ umuganda, ubudehe, Gacaca n’ibindi”
Inteko Nyarwanda y’Ururimi n’Umuco irasaba Abanyarwanda kwitabira icyo gikorwa bayiha amakuru nyayo mu byiciro byose by’ubu bushakashatsi kubera ko ibibazo biri mu bukwe Abanyarwanda bose babihuriyeho ndetse ari na bo igisubizo kizavaho.
Ni muri urwo rwego basabwa kwakira amatsinda y’abazaba bakora ubwo bushakashatsi azabageraho mu minsi ya vuba aho batuye.
Biteganyijwe ko ibizava muri ubu bushakashatsi bizamurikirwa Abanyarwanda bitarenze Kamena 2017.
Ubukwe ntibivuga gusa umunsi mukuru w’ishyingiranwa ry’umuhungu n’umukobwa cyangwa ry’umugabo n’umugore. Ahubwo binavuga ibyiciro byose by’imihango ikorwa hagamijwe kubanisha umuhungu n’umukobwa, ari iza mbere y’ishyingirwa, ari n’iza nyuma yaryo. Iyo mihango ikaba igomba gukorwa mu bwitonzi nta guhubagurika, nta kwishora mu gashungo no mu bindi bishuka abakiri bato.


text:
Mama shenge we!!! Biriya bibondo biri kuri iyi foto ijyanye n’iyi nkuru byaberewe di! Uburyo bakoze umwambaro wabo birimo creativity.
Ku bijyanye nuko abana b’Abakristo bakwiye kwigishwa Bibiliya ni inama nziza. Urese ko si abana gusa n’Abakiristu bakuru batari bake nta mwete bagira wo gusoma Bibiliya, kuyisobanukirwa, ndetse no gufata mu mutwe IMIRONGO MYINSHI ISHOBOKA, YO KUBAYOBORA MU MIBEREHO YABO YA BURI MUNSI (ndibwira ko nta na rimwe Imana yigeze isaba Abakiristo gufata Bibiliya YOSE mu mutwe – uretse ko bitanashoboka kandi naho byashoboka simbona umusaruro byatanga).
Ngarutse ku nkuru ubwayo, icyo ngomba kuba ntasobanukiwe neza akaba ari nayo mpamvu ntabyumva kimwe n’umwanditsi, nuko ngo abana b’Abakiristo bafata Bibiliya mu mutwe mu buryo busa no kurushanwa (competition) n’abana b’abayisilamu (cyangwa se mu buryo bwo gukurikiza urwo rugero rwiza).
Impamvu Abayisilamu bafata Korani mu mutwe ndakeka ko ishobora kuba itanye n’impamvu Abakiristo bafata Bibiliya mu mu mutwe. Impamvu nyamukuru Abayisilamu bafata Korani mu mutwe, umwanditsi w’iyi nkuri yaba atugiriye neza abitubarije abize iyobokamana ry’abayisilamu, bishobotse ibisobanuro bigashyigikirwa n’imirongo ya Korani. Yanabatubariza imirongo ivuga ko buri Muyisilamu USANZWE (uteri mwalimu…) agomba kwihatira KWIGA, GUSESENGURA, NO GUSOBANUKIRWA KORANI.
Impamvu mfite amatsiko (n’impungenge) nuko Abayisilamu twaganiriye bambwiye ko iyi Korani badushyiriye mu Kinyarwanda atari ‘KORANI NYA KORANI’ (Korani nya Korani ngo igomba kuba iri mu rurimi rw’Icyarabu NYIRANTAGISIBYA)…ese kuvuga ni ugutaruka, ubundi bariya bana watubwiye bafashe Korani mu mutwe by’agahebuzo, ko ari abanyarwanda, ubahaye ikizami cyo kuvuga IGICE CYA ‘PAGE’ IMWE MURI KORANI Y’I KINYARWANDA babishobora???
Abize iby’indimi batubwiye ko iyo umuntu asinziriye, rwa rurimi urotamo arirwo burya utekerezamo, muri make ubumuntu bwawe buba bwubatse kuri urwo rurimi…muri make n’iyobokamana ryawe ryiyambaza urwo rurimo Nakongeraho ko ugize amahirwe Imana ikakubonekera…urwo rurimi (bakunze kwita URURIMI RWA MAMA) nirwo mu bisanzwe Imana yakuvugishamo. Ibi bigatuma nibaza, ese iyo umuntu abaye Umuyisilamu atangira gutekereza mu Cyarabu, ese atangira no kurota mu cyarabu??? None se ko Imana ariyo yategetse ko tuvuka turi abanyarwanda, kuki itakwemera ko Korani mu rurimi rwacu rwa kavukire nayo ari NTAGATIFU? Ese niba kuba umuyisilamu mwiza bisaba kumenya Korani, kumenya Korani bigasaba ko umenya Icyarabu… byaba bisa nkaho noneho Isilamu yari yagenewe bwa mbere Abarabu abandi nabo bakaza kuboneraho? (Hano ndabajije simpamije).
Ikindi, ushatse kugereranya neza umwana w’Umukiristu n’uw’Umuyisilamu mu gufata mu mutwe ibitabo bitagatifu, kugirango tutabera byadusaba gukoresha urugero rumwe, bityo twasaba w’Umukiristo gufata mu mutwe Bibilya mu rurimi rw’Igiheburayo cyangwa mu Kigereki??? Birumvikana ko abenshi bagerageza babasha gufata ibitari bike mu mutwe (ubwonko bw’abana bufata vuba) ariko na none ibyinshi uwo mwana yaba atumva icyo bivuga… muri famille zanjye za hafi harimo Abayisilamu (jye sinigeze mba Umuyisilamu) abo bene wacu nubwo bazi ibice bitari bike muri Korani, kimwe najye, bamenye ko INKA yitwa BAQARA (mu cyarabu) ejobundi ba shehe bakuru bamaze kuduha ubusobanuro bwa Korani mu Kinyarwanda.
Ahandi mwanditsi, wasabye ko hashakwa amafaranga abana b’Abakiristu barushije abandi (harya wavuze gufatata Bibiliya mu mutwe cyangwa kuyisobanukirwa?) bakajya bahembwa mu buryo bw’agahimbazamusyi? Ndatinya ko byaba ari nkuko umubyeyi yaha amafranga abana be ngo bakunde bajye gusenga ku cyumweru (twafataniriza hamwe kureba ubundi buryo abana bahabwa ibihembo bisanzwe by’abana…nk’ibitabo nn’ibindi). Byumvikane sindimo kugaya uburyo Abayisilamu bahisemo mu guhemba abana babo kuko nta bisobanuro bihagije umwanditsi yabiduhayeho kandi ntiyadusabye kugira icyo tubivugaho.
Mbonye inkuru mu cyongereza igereranya uburebure bwa Bibiliya na Korani (ubwinshi bw’amagambo)
Ngo Korani ingana na hafi bine bya gatanu by’isezerano rishya rya Bibiliya (dore ko Isezerano Rishya ari rigufi ugereranije n’Isezerano rya Kera).
Ikindi ngo Korani ryaba ari ijambo rituruka mu Cyarabu (birumvikana) rikavuga kimwe nk’itegeko ngo ‘subiramo ibyo wafashe mu mutwe’ (recite)…ngo intandaro yaryo ni itegeko malaika Jibulil (Gabrriel?) yahaye umuhanuzi wa Isilamu Muhamadi ubwo yamuzaniraga amagambo ya Korani mu maza ya mbere.
Ese mama kuba Korani isa naho igiye kuba ngufi (nubwo Atari cyane) kongeraho ariya mabwiriza Jibril yahaye umuhanuzi wa Isilamu, zaba ari zimwe mu mpamvu zitera Abayisilamu umwete mu gufata Korani mu mutwe? Bishobotse nabyo mwazabitubariza impuguke mu idini ya Isilamu.
Murakoze


text:
Bamwe mu bahinzi bavuga ko bagenda bacika intege mu guhinga Kawa bitewe n’ibiciro bihora bihindagurika buri mwaka. Bavuga ko 150FRw bari guhabwa ku kiro kimwe ari make cyane.
Bahamya ko ayo mafaranga abagusha mu gihombo bakurikije ayo baba bashoye bayihinga; nkuko Habumuremyi Emmanuel wo mu murenge wa Juru, abisobanura.
Agira ati “Mu myaka yashize baduhereye amafaranga 500 (FRw) ku kiro abantu bose barishima cyane ariko baduhereye amafaranga 150 abantu bose bahise bagira umujinya barazirimbura”.
Undi muhinzi witwa Kariwabo Peter avuga ko umuhinzi ajya muri banki kwaka amafaranga yo kugura ifumbire ndetse n’isaso ariko yajya gusarura ugasanga ntayagaruje.
Ati “Turasaba ababishinzwe ko byibura batazajya bajya munsi y’amafaranga 300 ku kilo cy’ikawa y’ibitumbwe kuko abaye munsi twakorera mu gihombo”.
Maniraguha Dieudonne, umukozi ushinzwe ibihingwa ngengabukungu mu karere ka Bugesera, avuga ko igiciro kigenwa n’Ikigo cy’Igihugu gishinzwe kohereza mu mahanga ibikomoka ku buhinzi mu Rwanda (NAEB) gifatanije n’inganda zitunganya Kawa, hakurikijwe ibiciro biba biri ku isoko mpuzamahanga.
Agira ati “Igiciro si twe tukigena kuko tugendera ku biciro byo ku isoko mpuzamahanga kandi abahinzi nyuma inganda zibagenera ubwasisi kuko ubushize umuhinzi yahawe amafaranga 20 ku kilo”.
Mu Bugesera, igihingwa cya kawa gihingwa mu mirenge 12 kuri 15 ikagize, kuri hegitare 403. Muri 2015 hasaruwe toni zisaga 800. Muri uyu mwa bafite intego yo kuzongera zikagera kuri toni 900.


text:
Bamaze imyaka 57 mu kizima kandi baturiye urugomero rw’ amashanyazi
Bamwe mu baturiye urugomero rw’amashanyarazi rwa Ntaruka ruherereye mu Karere ka Burera barinubira kuba bamaze imyaka myinshi bari mu kizima kandi amashanyarazi aho atunganyirizwa ari hafi yabo.
Urugomero rwa Ntaruka rwubatswe mu mwaka wa 1959, bamwe mu baturage baruturiye bemeza ko nta kintu kigaragara ubuyobozi bwakoze ngo babe babasha kubona umuriro na bo.
Bavuga ko ubundi ibikorwaremezo biba bikwiye kugirira akamaro ku ikubitiro ababituriye mbere y’uko bisakara ahandi.
Abo twaganiriye ni abo mu midugudu itatu yo mu Murenge wa Kinoni ihana imbibi n’uru rugomero, aho bemeza ko umuriro w’amashanyarazi ngo wabaciye hejuru ukajyanwa mu yindi midugudu ariko bo bakibaza icyo bazize bakakibura.
Ubuyobozi bw’Akarere ka Burera buvuga ko buzi iki kibazo, aho bufatanyije n’ikigo gishinzwe ingufu ngo bari kureba uburyo abo baturage na bo amashanyarazi yabageraho.
Kuba batagerwaho n’umuriro, aba baturage bemeza ko byatumye batiteza imbere nk’uko babyifuzaga.
Umwe mu baturage yagize ati “Nta mpamvu twumva yatuma tuba mu kizima kandi duturiye uruganda. Ahandi umuriro ugerayo ariko twebwe duturiye uwo muriro na Ntaruka turayirarira ariko nta muriro dufite.”
Yunzemo ati “Murori, Shamba na Mutara, ni imwe mu midugudu yegereye Ntaruka, nta muriro dufite, umuriro warazengurutse uva kuri Mukungwa ugera i Kirambo uraza ugeze ahantu bita ku mashurihari ku Gacaca bafungira umuriro aho ngaho, iyo midugudu itatu nta muriro dufite tukabaza tuti ko twegereye Ntaruka tunayirarira ku irondo kuki twebwe nta muriro dufite?”
Undi muturage avuga ko kenshi mu nama bakunze kugirana n’abayobozi babasaba ko babegereza umuriro ariko ntibagire icyo babikoraho.
Umuyobozi w’Akarere wungirije muri Burera ushinzwe iterambere ry’ubukungu, Habumuremyi Evariste, avuga ko kuba urugomero ruturanye n’abaturage bitavuga ko ari bo wahita ugeraho kuko uba ugenewe Abanyarwanda muri rusange.
Yagize ati “Hari abaturage baturiye Ntaruka badafite umuriro ariko dufatanyije na REG twarabasuye hakorwa inyigo ubu iri hafi kubagezaho umuriro w’amashanyarazi. Ubu turi kureba n’uburyo habaho ko abaturage badaturiye ahantu amashanyarazi yagera ku buryo bworoshye bahabwa akomoka ku mirasire y’izuba. Ubu hari amakompanyi turi gukorana tugiye gusinyana amasezerano y’ub ufatanye ku buryo tuberekeza hahandi aya mashanyarazi asanzwe ya REG adashobora kugera.”
Habumuremyi avuga ko umwaka utaha wa 2017, abaturage 70% batuye muri aka karere bazaba bafite amashanyarazi nk’uko binari mu cyerekezo cy’igihugu.
Ni mu gihe ubu abaturage aba Burera bangana na 22% ari bo bafite umuriro ndetse mu mwaka wa 2011 bakaba bari kuri 7%.
Ifoto y’ urugomero rwa Ntaruka
Urugomero rwa Ntaruka rutanga megawati 12, aho rufatanya n’izindi ngomero zitandukanye mu gutanga umuriro mu gihugu cyose.
Src: Izubarirashe.rw
Ibitekerezo
-
bruce
7 December 2016 -
Wagira ngo kudaha umuriro abaturiye urugomera byari itegeko,imidugudu hose(4) yubatswemo urugomero rwa mukungwa ntamuntu numwe ufite umuriro,twe twavutse tubisanga dutyo none twarumiw e turicecekera.
-
PASIKA,Valentin
6 December 2016 -
ndmva ahubwo bamo gutinda kuko duhdeze mwicuraburindi ryumwijima.yamwe mu baturage utuye mu mudugudu wa MUTARA,GITOVU,BURERA.


text:
RSwitch ikomeje gufasha abantu kutagendana umurundo w’amafaranga bajya kwishyura
Ikigo RSwitch gikora amakarita yifashishwa mu kubikuza no kwishyura amafaranga (Smartcash), gitangaza ko nta kabuza gahunda u Rwanda rwihaye y’uko nta munyarwanda uzaba akigendana umuzingo w’amafaranga ajya kwishyura mu 2020 izagerwaho, bitewe n’uko gikomeje kuyirufashamo kibakorera amakarita ahendutse kandi yoroheye buri wese kuyakoresha.
Muri iyi gahunda, RSwitch yiyemeje kwagura uburyo bwo kwishyura hakoreshejwe ikoranabuhanga, hagamijwe korohereza no guteza imbere uyikoresha n’ubukungu bw’igihugu muri rusange.
Umuyobozi mukuru wa RSwich, Jean Claude Gaga, aganira na IGIHE yagize ati “Intego yacu ni ugufasha Abanyarwanda kwishyura no kubikuza amafaranga biboroheye, kuko gukoresha SmartCash hishyurwa ibicuruzwa na Serivisi ahantu aho ari ho hose mu gihugu, ni yo nzira nziza yo kugana ubuzima bwo kutagendana umuhambiro w’amafaranga.”
Avuga ko iki kigo gikora amakarita ahendutse kandi yorohereza itangwa rya serivisi za banki no kwishyura ibicurzwa ku buryo bworoshye ndetse bubangukira buri wese yaba banki cyangwa umukiyiya wayo.
Avuga ko umumaro w’iyo karita uzwi na buri wese kuko ngo bishimishije kubona umuntu adakenera kwishyura ngo yirirwe yikoreye amafaranga, cyangwa ngo yirirwe atonze umurongo ategereje ko muri banki bamubikuriza amafaranga kuko uyifite abasha kwishyura ibyo ashaka aho yaba ari hose.
Gaga yakomeje avuga ko batangije uburyo bwo guhuza serivisi za Mobile Money, Tigo Cash na Airtel Money n’amabanki hakoreshejwe umuyoboro bise eHuriro. Ubu buryo bufasha kwagura isoko ku batanga servisi ndetse n’umukiriya akisanzura mu guhererekanya amafaranga mu buryo butekanye.
Yasabye abanyarwanda kurushaho kwitabira uburyo bw’ikoranabuhanga kuko byihutisha ibikorwa byabo, ndetse bikanagabanya umwanya bajyaga batakaza mu nzira bajya kubitsa cyangwa kubikuza.
Yagize ati “ Iyo ufite iyi karita ubasha kwishyura ibyo ushaka byose kandi aho uri hose, ariko iyo utayifite ujya muri banki kubikuza amafaranga, ukabanza kujya ku murongo, bayaguha ugasohoka ugatega moto, kuki abantu badatekereza agaciro k’uriya mwanya batakaza?”
Ikarita ya Smartcash ikorerwa mu Rwanda, ifite uburyo bwemewe ku rwego mpuzamahanga bwo gucunga umutekano w’amafaranga y’umuntu kuko ifite ahabikwa amabanga hitwa ’Chip’ ku buryo nta muntu n’umwe wabasha kumenya amakuru abitse kuri iyo karita.
Yagiriye inama buri wese yo kwihutira gukoresha uburyo butandukanye bw’ikoranabuhanga muri gahunda zose z’amafaranga, kuko ngo gukoresha ikarita ya Smartcash byongera byibuze 50% y’umutekano w’amafaranga y’umuntu.
RSwich yatangiye gukora amakarita ya Smartcash mu 2012. Kuva icyo gihe amakarita angana na 50% by’ayakoreshwa mu gihugu yakozwe nabo, kandi ngo abayakoresha bishimira uburyo ahendutse.
Gaga yashimangiye ko RSwitch ari inkingi y’iterambere ry’ibikorwa bigamije kuzamura ikoranabuhanga ry’amabanki ndetse na mobile money kandi ko iki kigo gishingira gahunda z’ubucuruzi bwacyo kuri politiki ya leta y’ikoranabuhanga mu kwishyura.
Ati “Kuba mu Rwanda dufite abanyarwanda bagera kuri 89% bakoresha serivisi za banki na mobile money, biduha ishema kuko ni yo ndorerwamo y’umusanzu w’ibyo dukora.”
Yibukije ko kwishyura hakoreshejwe ikarita ya Smartcash ku tumashini twa POS ari ubuntu kandi byihuta, ku buryo bidakwiye ko umuntu ata umwanya ajya kuri banki bitewe n’uko isa n’aho iba ari yo aba agendana mu kiganza cye.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Uyu mugani, mu Kinyarwanda bawuca iyo babonye umuntu uvuye mu bo bari kumwe akanyonyomba adasezeye, ni bwo bavuga ngo: «Yagiye nk’Abagesera».
Wakomotse ku munyabugesera witwaga Muganza, wiyahuye muri Cyohoha, i Bugesera (Kigali); ahayinga umwaka w’i 1400, umwami w’i Rwanda Cyilima Rugwe amaze gucyura umugore wa Nsoro Bihembe, witwaga Nyanguge nyina wa Kigeli Mukobanya, ari bwo mu Rwanda bahimbye umugani ngo : « Umwami uraguza yatsinze ubuguza” (bavuga ko Nsoro yahugiye mu gisoro na we Rugwe agahora araguriza gutsinda u Bugesera )
Nsoro umwami w’u Bugesera yari afite umugaragu w’umutoni we akitwa Muganza. Bukeye u Rwanda rumaze gutsinda u Bugesera, Muganza aracika; acikira i Burundi. Ahageze bamufata nabi, ajya i Karagwe. Agezeyo na bo bamufata nk’i Burundi, naho arahava.
Mu nzira agenda, ngo aribaza ati: « Mbigenje nte ! ko ninjya mu Rwanda bazanyica kuko nari umutoni wa Nsoro! Apfa kwihangana asubira i Bugesera. Agezeyo, ahasanga umunyarwanda wahagabanye witwaga Gasigwa, akoma yombi ati: Nyagasani mutware w’u Bugesera nje kugukeza; uzandeme amaboko n’ amaguru »
Nuko Gasigwa aramwemera. Muganza agumya kumuhakwaho kugeza igihe Gasigwa amugabiriye inka z’imbyeyi eshatu z’umuriro. Amaze kuzibona yongera kwibaza. ati : « Ubu ko ngiye guhakwa ibututsi kandi nari umugaragu w’ibwami, bizamera bite ? Ubwo yavugaga ko yari umugaragu wa Nsoro.
Yegera Gasigwa, araramubwira, ati:”Naragushimye kuko wampaye umuriro, none ndagusaba ko uzansohoza no kuri Cyilima. Gasigwa abaza Muganza, ati: «Ese wabonye ko jye nagufatse nabi?” Muganza ati: «Icyo mbigusabira ni uko wamungezaho nkishingana, kuko mu Bugesera bampiga bavuga ko nari umutoni wa Nsoro. Gasigwa ati: «Nzamugushyikiriza».
Bukeye basanga Cyilima i Kigali. Bagezeyo, Gasigwa abwira Cyilima, ati: Nkuzaniye Muganza uyu nguyu, wahoze ari umutoni wa Nsoro; yansabye kumukuzanira ngo mwibonanire ngo hari icyo ashaka kukubwira».
Bahamagaza Muganza, Gasigwa aramusohoza, ati: «Nguyu Muganza wansabye ko nzamukugezaho ukamushingana mu Bugesera, kuko bamwanga bamuhora ko yari umutoni wa Nsoro». Rugwe yumvise ko Muganza yari umutoni wa Nsoro, biramushimisha; kuko namuhaka akamutonesha azamuyoborera u Bugesera. Yari azi neza imico yabwo. Cyilima abwira Gasigwa ati: «Taha na we Muganza turagumanye».
Gasigwa arataha asubira mu ngabo ze z’ i Bugesera, Muganza asigara i Kigali kwa Cyilima Rugwe. Arahakwa, ubuhake buranoga, Rugwe aramutonesha cyane kugira ngo azamuyoborere u Bugesera.
Haciyeho iminsi, Cyilima atumiza Gasigwa ngo aze kumwitaba. Gasigwa araza n’i Kigali, Rugwe, ati: «Nshakira inka ijana n’imisozi ubimpere Muganza. Gasigwa ati: «Ni byo gupfa ubusa nzajya kubimuha!» Cyilima ati: Bizipfa ubusa bite? Gasigwa, ati: «Ni uko wabinyaze Nsoro, none ukaba ubishubije mwene. wabo ». Ibyo Gasigwa yabivugishijwe n’ishyari kuko yari yabonye Rugwe atonesha Muganza. Cyilima abwira Gasigwa, ati “Nta cyo bitwaye nzaba mbyirebera !”
Ubwo Muganza abona inka n’imisozi:, akomeza n’ubutoni bwe. Gasigwa abonye Muganza atonnye cyane, ishyari riramushengura, akeka ko bazamugabira n’ibyo arimo.
Nuko kuva ubwo Gasigwa agandisha ya misozi Muganza. yagabanye; abuza abantu kumugemurira i Kigali, ariko akabigira rwihishwa. Muganza yatumiza ingemu akazibura. Bukeye inzara imaze kumurembya n’abo bari kumwe, Gasigwa yoshya bagenzi be n’abagaragu ba Cyilima ngo bazabwire Muganza bamukangisha yuko Cyilima agiye kumutanga akamukurikiza Nsoro.
Muganza amaze kubyumva ashya ubwoba n’abo bari kumee. Ni ko gucika ijoro ryose, ajya kwiyahura muri Cyohohe.
Bukeye muri iyo minsi, Cyilima abaza abo bari kumwe ati: «Ko ntakibona Muganza aba he?» Abandi bati: «Yaratashye». Rugwe, ati: «Agataha amennye?» Abandi bati: «Ni ko Abagesera begenda!»
Ni yo nkomoko y’iyo babonye umuntu unyonyombye adasezeye bavuga ngo “Agiye nk’ Abagesera!” Byaturutse kuri Muganza uwo bateye ubwoba akagenda adasezeye, akiyahura muri Cyohoha.
” Kugenda nk’ Abagesera = Kunyonyomba rwihishwa. “


text:
mer.
23
févr.
2011
Polikaripo yavukiye muri Aziya. Ni umwe mu bepiskopi babaye ibirangirire mu ntangiriro za Kiliziya. Yari yaragize umugisha wo kuba umwigishwa wa Yohani Intumwa; aramwibonera ubwe n’amaso ye kandi aramwiyumvira n’amatwi ye. Yohani na we yari yarabanye na Yezu cyane.
Nuko Yohani atora Polikaripo amugira umwepiskopi wa Smirni, muri Turkiya y’ubu, ahakora umurimo ukomeye mu kwamamaza Inkuru Nziza. Ukwemera kuzuye yari afite ntikwatumye yihanganira inyigisho zinyuranye n’ukuri gutagatifu. Yaharaniye Kiliziya ku buryo bwose, yamamaza Ivanjili uko bikwiye muri rubanda, nyuma ndetse yemera no kuzira izina rya Kristu.
Koko rero burya impamvu ingana ururo! Umunsi umwe hari umukristu wari warataye wihandagaje cyane imbere ye, Polikaripo ashusha n’utamureba arikomereza, nuko undi ati : “Kuki unyirengagiza ubwo ntunzi?” Polikaripo ati : “Sinkwirengagije kubera ko ntakuzi; nkwirengagije ahubwo kuko nkuzi neza, kurya nzi ndetse ko uri imfura mu bana b’abahungu Shitani ibyaye.” Bene ayo magambo akarishye mu gihe Kiliziya yari itarakomera ndetse itangiye no gutotezwa cyane, yari nk’umusemburo ku barwanyaga Kiliziya. Ntibyatinze rero koko, abanzi ba Kiliziya baramufatisha.
Agitunguka imbere y’umucamanza n’imbaga y’abantu yari iteraniye aho, umucamanza aramubaza ati : «Ni wowe Polikaripo? » Undi ati : «Nijye». Umucamanza ati : «Cyono niba waranasaze, girira izo mvi zawe byibuze, abe ari zo ugirira, maze uvume Kristu, nkunde nkurekure utari waribwa n’intare ngo zigutanyaguze». Polikaripo ati «Cyo se ; namukoreye imyaka mirongo inani n’itandatu anyitura ineza gusa, maze ubu mbirengeho muvume koko? Muvume ari Umubyeyi wanjye, Nyagasani n’umwami wanjye!».
Nuko umucamanza ngo yumve ayo magambo ararakara bikomeye, nibwo ategetse ko bamujugunya mu itanura ryatuye cyane. Bashatse kumuzirika rero, Polikaripo arababwira ati : «Mwikwirushya mumboha ; Kristu mpowe aramfasha ubwe, sindibwinyagambure na gato ». Nuko yubura amaso arasenga; bamujugunya mu itanura aririmba kandi asingiza Nyagasani. Ngiyo imipfire y’iyo ntwari yahowe Kristu.


text:
mer.
02
mars
2011
Karoli yagiraga imico myiza cyane. Ndetse bamwitaga «Karoli w’imico myiza». Se yari umwami, aza kwicwa na bamwe mu ngabo ze bamuziza ko atemera amabwire agakoresha ubutabera. Yapfuye Karoli afite imyaka itanu. Asigarana na nyina, nuko amaze kuba umusore aba umutoni w’umutware mukuru w’intara ya Flandriya.
Uwo mutware ajya gupfa, yamuraze umutungo we wose hamwe n’aho yatwaraga. Ibyo bintu bitagira ingano yari amaze kuragwa atangira kubifashisha abakene, imbabare n’indushyi z’amoko yose.
Yazindukaga kare akabanza kuzenguruka mu bakene abaha imfashanyo mbere yo gutangira indi mirimo ikomeye ashinzwe. Akenshi rero ntiyatumaga hari umutangira imfashanyo kuko yabaga ashaka kuganira n’izo ndushyi. Abarwaye akabashakira imiti, ntabe rwose yakwiriza umunsi atagize icyo amarira abababaye.lmpuhwe ze zamuhoraga ku mutima no mu mirimo y’ubutegetsi akirinda kugira uwo ahutaza. Iyo yamenyaga ko hari umutegetsi wahohoteye umukene utishoboye, yaramurengeraga agashirwa amurenganuye.
Ibyo byose byatumaga Karoli agira abanzi benshi mu bakomeye kugera ndetse ubwo bagiye inama yo kumwica. Umugambi wabo uranoga koko, bahengera agiye mu Kiliziya gusenga nk’uko byari akamenyero kuri we, bamusangamo bamutsinda imbere y’ishusho rya Bikira Mariya. Ngiyo imipfire y’iyo ntwari ya Kristu yari yaritangiye abakene.


text:
Sobanukirwa uko himikwaga abami b’u Rwanda
Amateka y’u Rwanda agaragaza ko abami bose b’u Rwanda bakomokaga mu muryango umwe wo mu bwoko bw’Abanyiginya. Iyo miterere y’inkomoko y’abami ikavuga ko umwami iyo yatangaga yagombaga gusimburwa n’umuhungu we, bityo bityo kugeza ku ndunduro.
Ikindi kivugwa ku bwami ni uko ngo umwana wagombaga gusimbura se ku ngoma yagombaga kuba yaravukanye imbuto nk’uko Abiru babibwiraga rubanda. Hari abavuga ko bitumvikana neza uko byagendaga kugirango uwo mwana w’umwami avukane imbuto, ariko ibyo byari amabanga y’ubwiru nk’uko iyo nyito yabwo iri.
Umwami wimye yagiraga izina ry’ubwami
Umwami wimye yagiraga izina ry’ubwami hakiyongeraho n’izina rye bwite yiswe n’ababyeyi be. Umwami yahitagamo izina uko abyumva, akiha amatwara y’imitegekere uko abishaka, agashyiraho abatware b’intara z’igihugu ab’ingabo, ab’ubutaka n’abandi, akabikora uko abyumva ntawe agishije inama.
Ahasaga mu mwaka wa 1576 kugeza mu wa 1609, ku ngoma y’umwami w’i Gasabo Kigeli II Nyamuheshera niwe washyizeho umurongo ngenderwaho ntakuka w’ubutegetsi bwa Cyami. Ashyiraho itonde ry’amazina y’ubwami uko azajya akurikirana ku ngoma, n’amatwara y’abo bami ndetse n’igihe izina iri n’iri rizaba rigezweho
Iryo tonde ryabaga riteye ritya:
MUTARA, KIGELI, MIBAMBWE, YUHI
CYILIMA, KIGELI, MIBAMBWE, YUHI
Ni ukuvuga ko buri zina ry’ubwami ryagarukaga buri ngoma eshatu, usibye Mutara na Cyilima zagendaga zisimburana.
Ayo mazina yabaga afite icyo asobanura kijyanye n’amatwara n’inshingano umwami uzitwa iryo zina agomba kugenderaho. Ayo mazina yasobanuraga gutya ukurikije amatwara yayo nuko akurikirana.
1.Harebwe uko Kigeli II Nyamuheshera yagiye ayakurikiranya habanzaga MUTARA aribyo bivuga “Umwami w’Amatungo”. Iryo zina yarisimburanagaho na CYILIMA. Ariko bose intego n’amatwara yabo ari amwe. Umwami wabaga yimye iryo zina ariryo rigezweho, yagombaga kwita ku bworozi, cyane cyane inka z’Inyambo, dore ko arizo zari zigize ubukungu bw’igihugu mu gihe cyo hambere. Uwo Mwami iyo yaterwaga yaritabaraga, ariko we ntiyateraga. Aha hakaba ariho havuye ya mvugo yamamaye mu Rwanda igira iti “u Rwanda ruratera ntiruterwa.”
2. Izina ry’Ubwami ryakurikiragaho ni irya KIGELI. Bikaba bivuga “Umwami w’Inkotanyi”. Iyo iryo zina ryabaga rigezweho, amatwara y’uwo mwami kuva yimye ingoma kugeza atanze, yari ayo kugaba ibitero byo kwagura igihugu no kwihimura ku bami babaga barihaye gusuzugura u Rwanda. Aha nk’uko bigaragara mu mateka, ba Kigeli nibo bami baguye u Rwanda cyane, nka Kigeli IV Rwabugiri wahigitse amahanga kakahava.
3. Izina rya gatatu ryari irya YUHI. Bikaba bisobanura “Umwami w’umuriro”. Impamvu yitwaga Umwami w’umuriro, ni uko ku ngoma ye yagombaga kurinda ubusugire bw’igihugu. Akaba umwami w’intagondwa ku buryo ntawabasha kuvogera igihugu cyangwa se abaturage bacyo. Yuhi, yari umwami wagombaga kubungabunga umuco w’igihugu ku buryo urushaho gusakara muri bene wo.
Icyo gihe hakirindwa ko hagira indi mico y’amahanga yavogera umuco w’i Rwanda. Ababikurikiranye bavuga urugero rwa Yuhi IV Musinga wanze kubatizwa n’abazungu nk’abandi bose. Agasubiza ko aho kwitwa izina ry’abazungu yakwitwa izina rya ba sekuruza be, dore ko nabo bari bafite amazina meza kandi yuje ubutwari.
Icyo gihe yanze kwitwa izina ry’Abatagatifu, avuga ko atakwitwa amazina y’abazimu b’abazungu kandi hari ab’i Rwanda bo bazwi ko hari icyo bamariye igihugu, atanga urugero rwa se Rwabugili. Kwemera ubukirisitu kuri we byaragoranye cyane, kuko yavugaga ko “Imana azi ari Imana y’i Rwanda”, naho iy’abazungu ntacyo ayiziho.
Ibi bavuga ko biri mu byatumye bamuca ku ngoma ubwo kuwa 05/01/1931 abazungu bamwimuye bakamucira i Kamembe, mbere y’uko ahungira i Moba mu cyahoze ari Zaire, ari naho yaguye.
Aha havugwa kandi Umwami w’icyamamare muri ba Yuhi witwaga Yuhi IV Gahindiro wabayeho ahasaga mu 1746. Icyamuteye kwamamara, ngo ni uko yari umwami w’umunyamahoro, bikaba bivugwa ko ku ngoma ye nta muntu n’umwe yigeze yica.
Ubwami bwe bwabaga ari ingoma yuje ituze, umutekano n’ubugiraneza bwinshi. Ngo niyo ngoma imwe rukubi yabayemo amahoro n’ubwisanzure bisesuye mu Rwanda. Ibyo ngo bitangirwa ubuhamya n’ibikomangoma Ntamwete na barumuna be bo mu Gisaka yahaye ubuhungiro, ubwo Rugeyo yari yigize igikomangoma Zigama cy’i Burundi agatera i Gisaka.
4. Izina rya kane ryari irya Mibambwe. Rikaba rivuga “Umwami w’uburumbuke”. Iyo iri zina ryabaga rigezweho, uwo mwami yagombaga kwita ku burumbuke bw’abantu, imyaka n’amatungo. Igihugu kigahorana ubukungu butajegajega, bityo abaturage bakarindwa indwara z’ibyorezo n’iz’ibiza zazengerezaga amatungo.
Uwo mwami nawe yagabaga ibitero, ariko bitari byinshi. Ibitero bye ngo byabaga ari ibyo kunyaga inka zo mu yandi mahanga mu rwego rwo kongera izari mu Rwanda. Yanagabaga ibitero byo kugaruza kandi izabaga zanyazwe n’andi mahanga. Ibitero byo kwagura igihugu byo, yabihariraga ba Kigeri.
Mu gushyiraho amazina y’abami n’uko azajya akurikirana ngo hari amazina yagiye akurwaho bitewe n’ibikorwa byakozwe ku ngoma zabo cyangwa se kuba nta gikorwa kizwi uwo mwami yakoreye igihugu. Urugero ruvugwa ni urwa Ruganzu Ndoli wakoze ibikorwa byinshi bikomeye, bakagira n’ibindi bamwitirira, ariko ngo kuba nta mwana we n’umwe yabiraze nta n’umwami n’umwe mu bamukurikiye wigeze akora nkawe, byatumye izina rye rikurwa mu mazina y’abami b’u Rwanda. Aha ngo niho bakurije bamwita “Igicucu Ruganzu.”
Izina rya Ndahiro naryo ryakuwe mu mihango y’ubwiru bwimitsi ngo bitewe n’uko ku ngoma ye ariho mu mateka u Rwanda rwatewe n’amahanga by’akabura rugero nko ku ngoma ya Ndahiro II Cyamatara, ubwo u Rwanda rwibasirwaga n’igitero cya Nsibura Nyebunga umwami w’i Bunyabungo, wahereye ku mage u Rwanda rwari rurimo y’ibikomangoma byo kwa Yuhi Gahima byarimo kurwanira ingoma.
Icyo gihe Nsibura Nyebunga yanesheje Ndahiro Cyamatare, anyaga n’ingabe y’u Rwanda bitaga Rwoga. Iryo zina Ndahiro ryakuwe mu mazina y’ubwami kubera iryo shyano ry’urupfu rwapfakaje u Rwanda rukanyagwa n’ingabe yarwo Rwoga, u Rwanda rukirenza imyaka isaga icumi muri ako kangaratete.
Icyo gihe ngo haciwe iteka ko nta mwami uzongera kwitwa izina ry’ubwami rya Ndahiro, aha niho havuye umuhango wo mu bwiru witwa “Gukura Gicurasi”.
Ikindi umwami Kigeli II Nyamuheshera yakoze, ni uko yashyizeho gahunda nyayo igenga ubwiru, ashyiraho gahunda y’Abiru b’imihango, ashyiraho n’imitwe y’Abiru n’inshingano zabo. Ni nawe waciye iteka ry’uko Umwiru Mwimitsi agomba kuzajya ava mu biru b’Abatege, naho Abiru bo kwa Rutsobe (ariwe nkomoko y’Abatsobe) nibo bari bafite inshingano yo gutanga abatabazi batabariraga igihugu, bakaba ari nabo bashingwa iby’umuganura. Nyamuheshera agena imikorere y’Abatware b’ubutaka, ab’inyambo n’ab’ingabo.
Umwami yagiraga ububasha bw’ikirenga mu gihugu cye. Yaricaga agakiza, akagaba akanyaga. Muri make ubuzima bw’abaturage b’igihugu cyose bwabaga buri mu maboko ye. Ikintu cyose cyabaga ari icy’umwami, inka zari iz’umwami, ubutaka bwabaga ari ubw’umwami, abagore babaga ari ab’umwami, abana babaga ari ab’umwami n’ibindi. Iteka yabaga yaciye ryabaga ari ihame ntakuka, rikubahirizwa kuva kubabyeyi kugeza kubana, abuzukuru, abuzukuruza n’ubuvivi bakabitozwa.
source: http://www.imirasire.com/amateka-n-umuco/article/sobanukirwa-uko-himikwaga-abami-b-u-rwanda
A découvrir aussi
Membres qui aiment ce contenu
⨯


text:
Matayo 7:16-18 - "Muzabamenyera ku mbuto zabo. Mbese hari abasoroma imizabibu ku mugenge, cyangwa imbuto z’umutini ku gitovu?
Nuko igiti cyiza cyose cyera imbuto nziza, ariko igiti kibi cyera imbuto mbi. Igiti cyiza ntikibasha kwera imbuto mbi, kandi n’igiti kibi ntikibasha kwera imbuto nziza".
Igi rizima n’igi ripfuye bayatandukanya barebye ibiyavamo. Kandi kugirango umenye ibiva mu igi urarimena. Ni ko bimeze no ku bakristo, umukristo mwiza areberwa ku mbuto yera. Ushatse kumenya neza ubukristo bw’umuntu, wegera abamwegereye, ukabaza ibimuvamo: mu mvugo, imyitwarire,....Kureba impano z’Umwuka ukemeza ko umuntu ari umukristo n’ukwibesha bidasubirwaho kubera ko Bibiliya ivuga ko "Ubukristo bupimirwa ku mbuto".
Hari ibintu 4 nize ku mbuto:
1) Buri mukristo yera imbuto z’umwuka cg iza kamere. Abagalatiya 5:19- 22. "Dore imirimo ya kamere iragaragara ni iyi: gusambana no gukora ibiteye isoni n’iby’isoni nke, no gusenga ibishushanyo, no kuroga no kwangana no gutongana, n’ishyari n’umujinya n’amahane, no kwitandukanya no kwirema ibice, no kugomanwa no gusinda, n’ibiganiro bibi n’ibindi bisa bityo. Ndababwira hakiri kare nk’uko nababwiye kera, yuko abakora ibisa bityo batazaragwa ubwami bw’Imana".
"Ariko rero imbuto z’Umwuka ni urukundo n’ibyishimo n’amahoro, no kwihangana no kugira neza, n’ingeso nziza no gukiranuka, no kugwa neza no kwirinda. Ibimeze bityo nta mategeko abihana".
2) Imbuto umukristo yera nizo zigaragaza uwo ariwe. Niyo mpamvu umwe bamwita umusambanyi kandi asenga, ahanura, ashumbye Itorero. Undi bakamwita umurozi, ari umu Pastori,...undi bakmwita Murokore nta nshigano agira mu Itorero.
3) Umukristo ushatse gutera imbere mu bukristo ahindura imbuto yera. Ushoboye guhindura imbuto, uba ugeze ku bintu bikomeye mu gipimo cy’ubukristo.
4) Umukristo wera imbuto nziza wese arasabwa kuzongera zikaba ninshi (Yohana 15:5). Kongera urukundo, ingeso nziza, ubugwa neza...nibyo dusabwa.
Uno munsi wisuzume.
Umunsi mwiza kuri twese!
Dr Fidèle MASENGO, Umushumba Foursquare Gospel Church Kimironko masengof@yahoo.fr


text:
Urwenya:Mucutsumumpe
Mucutsumumpe
Nuko umusaza aba bita ba sugar dady arakugendeye yumvise ko abagore bakuru abahaze
ati “reka jye shaka utwana tukiri duto dufite imyaka nka 15 cyangwa 14.” Afata akana kamwe muri utwo akajya abona rwose akaruta cyane kandi koko yaranakarutaga rwose kuko uwo mwana yanganaga n'umwana wa bucura w'uwo musaza aragatereta akajya akagurira ibisuguti nuducshikerete mbese utuntu two kubeshya abana ariko icyo yish...akiraga nawe uracyumva sibwo bahanye gahunda se yo muri hotel yo kuza kubonana nuko umusaza aragenda bamuha chambre yo muri 4 umusaza agenda abwira wa mwana ati bampaye icyumba gifite numero 4
umwana ahita amubwira yihuse cyane ati “cheri iyo chambre ndayizi cyane igitanda cyaho cyaracitse jyenda baguhindurire umusaza arumirwa kandi yari azi ko yitoraguriye akana kataramenya icyatsi n'ururo asanga karamurusha umujyi “
Shyiraho Igitekerezo!
Subscribe to: Post Comments (Atom)


text:
Bimwe mu byaranze uyu munsi mu mateka
1928 : Havutse Ernesto Che Guevara, impirimbanyi y’impinduramatwara. Ntiyaraniraga husa impinduka mu gihugu cye, ahubwo n’ahandi hose yiyambazwaga mu rugamba rwo kwigobotora, ntiyatindiganyaga kubagoboka. Che Guevara azwi cyane mu ntambara yarwananyemo igihe kitari gito na Fidel Castro.
14/06/0323 ( Mbere y’ivuka rya Yezu) : Hatabarutse Alexandre Le Grand / Alexander the Great, aguye i Babiloni. Yari Umwami w’Abami w’Abagiriki, akaba umwe mu bantu bacye cyane bihaye gahunda yo kwigarurira isi kandi bakayigeraho. Bamwe mu banditsi bavuga ko yaba yaratabarutse kuwa 13 Kamena.
Itegeko ribuza kororoka abafite inenge n’uburwayi buhererekanywaManual word wrap
14/06/1933 : Leta y’u Budage yashyizeho itegeko ribuza kororoka kw’abantu bafite uburwayi bibasha guhererekanywa mu rubyaro (maladies héréditaires). Iryo tegeko ryagenaga ko abantu bose bagaragaweho iki kibazo bagomba kubuzwa ububasha bwo gusama no gutera inda (stérilisation), bigakorwa mu buhanga bwa kiganga. Iri tegeko « Gesetz zur Verhinderung der Nachkommenschaft für Menschen mit Erbkrankheiten” ryanakoreshejwe ku banyarugomo rukomeye, abicanyi, abanyabyaha ruharwa, abasinzi ba cyane n’abanywi b’ibiyobyabwenge).
Ibi byose byakorwaga hagamijwe ko Abadage bose bagomba kuvuka batagaragaraho umuze no kurwaragurika, kandi bakazasigara ari bwo bwoko bwonyine bw’ibihangange mu biremwa muntu. Gusa batinyaga abayahudi, kuko nabo babakekagamo ububasha butari ubusanzwe.
1940 : Nibwo u Budage bwafunguye ku mugaragaro inkambi ya Auschwitz, yahotorerwagamo Abayahudi, n’abo bahuje imyumvire. Uyu munsi ni nabwo Ingabo z’u Budage zigaruriye u Bufaransa, muri gahunda ya Hitler yo kwigarurira isi yose, ahereye ku bihugu by’ibihangange.
1972: I New York, indege McDonnell Douglas DC-8 y’Abayapani yahagiriye impanuka, ihitana abantu 82 harokoka batatu.
1991: Nyuma y’imyaka isaga 600 ikirunga Pinatubo cyo muri Philippines gisinziriye cyaratunguranye, mu kuruka kwacyo hihitana abantu 300. Nyamara abahanga mu bumenyi bw’ibirunga bemezaga ko ari kimwe mu birunga byazimye burundu. Kuba kitarahitanye benshi, byatewe n’uko kidaturiwe, ku mpamvu z’uko abaturage ba Philippines batagishira amakenga, nka hamwe mu haruhukira imyuka y’abapfuye (abazimu).
1999: Nibwo Thabo Mbeki yatorewe kuba Perezida wa Afurika y’Epfo.


text:
Gakenke: Imihigo igeze hafi ya 70% ishyirwa mu bikorwa
Guverineri w’Intara y’Amajyaguru, Bosenibamwe Aimé ari kumwe n’umuyobozi w’Ingabo mu Ntara y’Amajyaruguru Major Gen. Alexis Kagame tariki 05/02/2013 basuye  Akarere ka Gakenke kugira ngo birebere aho imihigo ya 2012-2013 igeze ishyirwa mu bikorwa.
Nyuma yo kumurikirwa ishyirwa mu bikorwa ry’imihigo aho bigeze, Guverineri Bosenibamwe yashimye ko Akarere ka Gakenke gatanga icyizere cyo kuzesa imihigo yose. Yabasabye gukorana umurava kugira ngo n’imihigo isigaye bazayishyire mu bikorwa.
Yagize ati: “…iyo urebye uko imihigo ihagaze muri Gakenke, bashyizeho ubushake bwinshi , bakoze neza ntibacike intege imihigo yose bazayesa 100% …â€
Yibukije ko imihigo igomba kuzana impinduka igaragara mu cyaro igahindura  imibereho y’abaturage aho guhiga kugira ngo ubone amanota ariko icyo yagejeje ku baturage ukakireba ukakibura.
Umuyobozi w’Akarere, Nzamwita Deogratias asanga bamaze gushyira imihigo mu bikorwa ku gipimo kiri hafi ya 70%. Imihigo ikibagoye ni isaba uruhare rw’ubuyobozi bwo hejuru naho iyindi ijyanye n’ubukangurambaga nka mitiweli, gufata ibyangombwa bw’ubutaka no kubaka biro z’utugari ngo bazayigeraho.
Guverineri w’Intara w’Amajyaruguru yabagiriye inama yo gushyiraho ingengabihe y’uburyo bazashyira mu bikorwa iyo mihigo igaragara ko ikiri inyuma,  anabizeza ubuvugizi ku mihigo isaba ko ubuyobozi bwo hejuru bugira icyo bukora kugira ngo izagerweho.
Yashimye ubuyobozi bw’akarere  ko bwateye intambwe mu kubaka ubuyobozi bwiza bitandukanye n’imyaka yashize aho akarere kadindizwaga n’amakimbirane n’imicungire mibi y’abakozi n’umutungo wa Leta.
Akarere ka Gakenke kavuye ku mwanya wa nyuma kaza ku mwanya 17 mu mihigo y’umwaka ushize hakaba hari icyizere ko gashobora kuza imbere kurushaho.


text:
sam.
12
mai
2012
ISOMO RYA MBERE
Igitabo cy’Ibyakozwe n’Intumwa (Intu 10, 25-26. 34-35. 44-48)
Petero agera i Kayizareya, mu rugo rw’umutegeka w’ingabo z’Abanyaroma witwaga Koruneli. 25Ngo ajye kwinjira Koruneli aramusanganira, agwa hasi imbere ye aramupfukamira. 26Petero aramuhagurutsa amubwira ati «Haguruka! Nanjye ndi umuntu nkawe.» 34 Nuko Petero aterura agira ati «Noneho numvise mu by’ukuri ko Imana itarobanura, 35ahubwo inyurwa n’umuntu wa buri hanga iryo ari ryo ryose uyitinya kandi agaharanira ubutungane.» .
44Petero akivuga ibyo, Roho Mutagatifu amanukira ku bumvaga iryo jambo bose. 45Nuko abemera bo mu bagenywe bari baraherekeje Petero, batangazwa no kubona ingabire ya Roho Mutagatifu yasesekaye no ku banyamahanga. 46Koko rero, bumvaga abo bantu bavuga mu ndimi kandi bakuza Imana. Petero ni ko kungamo ati 47«Hari uwashobora se kubuza aba bantu kubatirishwa amazi, kandi na bo bahawe Roho Mutagatifu kimwe natwe?» 48Nuko ategeka ko bababatiza mu izina ra Yezu Kristu. Maze basaba Petero kugumana na bo iminsi mike.
ZABURI (Zab 98 (97),1, 2-3ab, 3c-4a, 6b)
Inyik/ Uhoraho yagaragaje ugutsinda kwe,
mu maso y’amahanga yose.
Nimuririmbire Uhoraho indirimbo nshya,
kuko yakoze ibintu by’agatangaza.
Indyo ye, ukuboko kwe k’ubutagatifu,
Byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi yabonye ugutsinda kw’Imana yacu.
Nimusingize Uhoraho ku isi hose,
nimusingize Umwami, Uhoraho.
ISOMO RYA KABIRI
Ibaruwa ya mbere ya Mutagatifu Yohani Intumwa (1 Yh4, 7-10)
7Nkoramutima zanjye, nidukundane kuko urukundo rukomoka ku Mana, kandi umuntu wese ukunda aba yarabyawe n’Imana, akanayimenya. 8Naho udakunda, uwo ntiyamenye Imana kuko Imana ari Urukundo. 9Dore uko urukundo rw’Imana rwigaragaje muri twe: Imana yohereje Umwana wayo w’ikinege ku isi, kugira ngo tubeshweho na We. 10Nguko uko urukundo ruteye: si twebwe twabanje gukunda Imana, ahubwo ni Yo yadukunze mbere, maze yohereza Umwana wayo ngo abe igitambo cyo guhongerera ibyaha byacu.
IBANGONDIRIMBO RIBANZIRIZA IVANJILI (Yh 13, 34)
Alleluya Alleluya.
Nyagasani yadusigiye itegeko rishya ati
«Nimukundane, kandi mukundane nk’uko nabakunze.»
Alleluya.
IVANJILI
+ Yohani (Yh 15,9-17)
Muri icyo gihe, Yezu agiye kuva kuri iyi si ngo asange Se, yabwiye abigishwa be ati 9«Uko Data yankunze, ni ko nanjye nabakunze. Nimugume mu rukundo rwanjye. 10Nimwubaha amategeko yanjye, muzaguma mu rukundo rwanjye, nk’uko nanjye nubaha amategeko ya Data, maze nkaguma mu rukundo rwe.
11Ibyo mbibabwiye ngira ngo ibyishimo byanjye bibabemo, kandi ngo ibyishimo byanyu bisendere. 12Ngiri itegeko mbahaye: nimujye mukundana nk’uko nanjye nabakunze. 13Nta wagira urukundo ruruta urw’umuntu uhara amagara ye kubera incuti ze, 14Muba muri incuti zanjye, igihe mukora icyo mbategetse. 15Jye sinkibita abagaragu, kuko umugaragu atamenya icyo shebuja akora; ahubwo mbise incuti, kuko nabamenyesheje ibyo numvanye Data byose. 16Si mwe mwantoye, ahubwo ni jye wabatoye maze mbashyiraho kugira ngo mugende mwere imbuto, kandi imbuto yanyu igumeho; bityo icyo muzasaba Data cyose mu izina ryanjye azakibahe. 17Icyo mbategetse ni uko mukundana.»


text:
sam.
13
août
2011
MISA YO KUMUGOROBA UBANZlRIZA UMUNSI MUKURU (Ku wa 14 Kanama)
ISOMO RYA MBERE
Igitabo cya mbere cy’Amateka (1 Matek 15,3-4.15-16; 16,1-2)
Muri iyo minsi, 15,3Dawudi akoranyiriza Abayisraheli bose i Yeruzalemu, kugira ngo bazamure Ubushyinguro bw’Uhoraho babujyane ahantu yabuteganyirije. 4Akoranya na bene Aroni n’Abalevi, 15 Abalevi baheka Ubushyinguro bw’Imana bashyize imijishi yabwo ku ntugu zabo, nk’uko Musa yabitegetse akurikije lJambo ry’Uhoraho. 16Maze Dawudi abwira abatware b’Abalevi gushyira abavandimwe babo b’abaririmbyi mu mwanya wabo, bitwaje ibikoresho byabo ari byo inanga, imiduri n’ibyuma birangira, kugira ngo babivuze cyane maze amajwi yabyo arangurure yuzuye ibyishimo. 16,1Binjiza Ubushyinguro bw’Imana, maze babushyira aho bwateguriwe hagati mu ihema Dawudi yari yarabwubakiye, hanyuma batura ibitambo bitwikwa n’iby’ubuhoro imbere y’Imana. 2Dawudi amaze gutura ibitambo bitwikwa n’iby’ubuhoro, aha umugisha rubanda mu izina ry’Uhoraho.
ZABURI (Zab 132 (131), 7-8, 9-10, 13-14)
Inyik/ Nyagasani, wakiriye Umubyeyi wawe mu rumuri rwawe.
Nimuhogi twinjire aho utuye,
dupfukame imbere y’umusego w’ibirenge bye!
Haguruka Uhoraho, uze mu buruhukiro bwawe,
wowe n’Ubushyinguro bw’ububasha bwawe!
Abaherezabitambo bawe nibambare ubutungane,
Maze abayoboke bawe bavuze impundu.
Girira umugaragu wawe Dawudi,
woye gutererana umwami wisigiye amavuta.
Kuko Uhoraho yihitiyemo Siyoni,
ashaka ko imubera ingoro,
ati «Ni yo buruhukiro bwanjye iteka ryose,
ni ho nzatura kuko nabyifuje!»
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyakorinti (1 Kor 15, 54-57)
Bavandimwe, ku munsi w’imperuka 54igihe uyu mubiri ugenewe kubora uzagezwa ku budashanguka, kandi uyu mubiri ugenewe gupfa ukagabirwa ukutazapfa, ubwo ngubwo ibyanditswe bizaba byujujwe ngo «Urupfu rwaburijwemo n’umutsindo. 55Rupfu we! Ugutsinda kwawe kuri he? Urubori rwawe ruri hehe, wa Rupfu we?» 56Koko rero urubori rw’urupfu ni icyaha, naho ububasha bw’icyaha buturuka ku mategeko. 57Dushimire Imana yaduhaye gutsinda ku bw’Umwami wacu Yezu Kristu.
IBANGONDIRIMBO RIBANZIRIZA IVANJILI
Alleluya Alleluya.
Arahirwa Bikira Mariya Umubyeyi w’Imana :
kuko yakiriye ijambo,
agakomeza kurizirikana mu mutima we.
Alleluya.
IVANJlLI
+ Luka (Lk 11, 27-28)
27Igihe Yezu yavugaga, umugore arangurura ijwi rwagati mu mbaga, aramubwira ati «Hahirwa inda yagutwaye n’amabere yakonkeje!» Na we ati «Ahubwo hahirwa abumva ijambo ry’Imana bakarikurikiza!»
MISA YO KU MANYWA
ISOMO RYA MBERE
lgitabo cy’Ibyahishuriwe Yohani Intumwa (Hish 11, 19a ; 12, 1-6a.10a)
11,19aNuko Ingoro y’Imana yo mu ijuru irakinguka, n’Ubushyinguro bw’Isezerano bugaragarira mu Ngoro yayo. 12,1Ikimenyetso gikomeye kigaragara mu ijuru: yari umugore wisesuye izuba, ukwezi kuri munsi y’ ibirenge bye, naho ku mutwe atamirije ikamba ry’inyenyeri cumi n’ebyiri. 2Yari atwite kandi ariho atakishwa n’ibise, n’imibabaro y’iramukwa. Nuko ikimenyetso kigaragara mu ijuru: cyari ikiyoka nyamunini kandi gitukura nk’umuriro, kikagira imitwe irindwi n’amahembe cumi, n’amakamba arindwi kuri iyo mitwe uko ari irindwi. 4Umurizo wacyo usakuma igice cya gatatu cy’inyenyeri uzihananturira ku isi. Icyo Kiyoka rero gihagarara imbere y’uwo Mugore wari wegereje kubyara, kugira ngo giconcomere umwana ukivuka. 5Nuko abyara umwana w’umuhungu: ugomba kugenga amahanga yose n’inkoni y’icyuma. Maze uwo mwana we ajyanwa ku Mana no ku ntebe yayo y’ubwami. 6aHanyuma umugore ahungira mu butayu, aho Imana yamutegurije umwanya. 10aHanyuma numva ijwi riranguruye rituruka mu ijuru riti «Ngiki igihe cy’ubucunguzi kirageze, igihe cy’ububasha n’ubwami by’Imana yacu, n’ubutegetsi bwa Kristu wayo.»
ZABURI (Zab 45 (44), 11-12a, 12b-13, 14-15a, 15b-16)
Inyik/ Urahirwa Bikira Mariya,
Aho uganje mu ikuzo ry’Umwana wawe.
Umva mukobwa, itegereze maze utege amatwi :
ibagirwa igihugu cyawe n’umuryango uvukamo,
maze umwami abenguke uburanga bwawe!
Ni we mutegetsi wawe: emera upfukame imbere ye!
Nuko rero mwari w’i Tiri, abakungu bo muri rubanda
Bazakugana bitwaje amaturo ngo bagushakeho ubutoni.
Umukobwa w’umwami nguyu atungutse arabagirana,
yarimbanye umwambaro utatse zahabu,
bamuhingutsa imbere y’umwami bamutatse.
Ahagerana n’abakobwa bagenzi be bamuherekeje,
babinjiza mu ngoro y’ibwami,
batambagirana ibyishimo n’ubwuzu.
ISOMO RYA KABIRI
Ibaruwa ya mbere Mutagatifu Pawulo lntumwa yandikiye Abanyakorinti 1 Kor 15, 20-27a
Bavandimwe, 20Kristu yazutse koko mu bapfuye, aba umuzukambere mu bapfuye bose. 21Nk’uko kandi urupfu rwakuruwe n’umuntu umwe, ni na ko izuka ry’abapfuye ryazanywe n’umuntu umwe. 22Kimwe n’uko bose boramye bitewe na Adamu, ni na ko bose bazasubizwa ubugingo biturutse kuri Kristu, 23nyamara buri wese murwego rwe: uw’ ibanze ni Kristu, nyuma hateho abamuyobotse, igihe azazira. 24Nuko byose bizarangire igihe azegurira Ubwami Imana se, amaze gusenyagura icyitwa ubuhangange, ubutegetsi n’ububasha cyose. 25Kuko agomba kwima ingoma kugeza ko azashyira abanzi be bose mu nsi y’ibirenge bye. 26Umwanzi w’imperuka uzarimburwa ni urupfu, 27akuko byanditswe ngo«Byose yabishyize mu nsi y’ibirenge bye.»
IBANGONDIRIMBO RIBANZIRIZA IVANJILl
Alleluya Alleluya.
Uyu munsi irembo ry’ijuru ryikinguye:
Bikira Mariya yinjiye mu ikuzo ry’Imana.
Bamalayika bo mu ijuru mwese nimwishime!
Alleluya.
IVANJILI
+ Luka (Lk1,39-56)
39Muri iyo minsi Mariya yarahagurutse agenda yihuta, ajya mu misozi miremire mu mugi wa Yuda, 40agera kwa Zakariya aramutsa Elizabeti,41Nuko Elizabeti yumvise indamutso ya Mariya, umwana atwite yisimbiza mu nda, maze Elizabeti yuzura Roho Mutagatifu. 42Arangurura ijwi ati « Wahebuje abagore bose umugisha, n’Umwana utwite arasingizwa. 43Mbikesha iki kugira ngo nyina w’Umutegetsi wanjye angenderere? 44Dore mbaye ncyumva indamutso yawe, umwana yisimbagizanya ibyishimo mu nda yanjye. 45Urahirwa wowe wemeye ko ibyo watumweho na Nyagasani bizaba.»
46Nuko Mariya nawe aravuga ati 47«Umutima wanjye urasingiza Nyagasani, kandi uhimbajwe n’Imana Umukiza wanjye. 48Kuko yibutse umuja we utavugwaga; rwose kuva ubu amasekuruza yose azanyita umuhire. 49Ushoborabyose yankoreye ibitangaza, Izina rye ni ritagatifu. 50Impuhwe ze zisesekarizwa abamutinya bo mu bihe byose. 51Yagaragaje ububasha bw’amaboko ye atatanya abantu birata; 52yahanantuye abakomeye abakura ku ntebe zabo, maze akuza ab’intamenyekana; 53abashonje yabagwirije ibintu, abakungu abasezerera amara masa; 54yagobotse Israheli umugaragu we bityo yibuka impuhwe ze, 55nk’uko yari yarabibwiye abakurambere bacu, abigirira Abrahamu n’urubyaro rwe iteka.» 56Mariya yamaranye na Elizabeti nk’amezi atatu, abona gutaha.


text:
Kinihira: Ngo bazaharanira ko ubwenge Kagame afite azaburaga abana babo
Ababyeyi bo mu murenge wa Kinihira akarere ka Ruahngo, barashimangira ko bagomba gukora ibishoboka byose, ubwenge n’urukundu Perezida Paul Kagame yabagaragarije, rwazasigara mu bana babo, nabo bakazakora ibikorwa nk’ibye.
Ibi aba baturage bakaba barabitangaje tariki ya 28/07/2015, ubwo abadepite batatu bayobowe na Byabarumwanzi Francois, bari muri uyu murenge barimo kwakira ibitekerezo ku ivugururwa ry’itegeko nshinga cyane mu ngingo yaryo ya 101.
Ubwe muri aba baturage, Rutazigwa Antoine , yarahagurutse agaragaza ibyiza byinshi Kagame yabagejejeho, ariko yifuza ko abana b’uyu murenge bakwigira kuri Kagame, igihe azaba atakibashije nabo bakagira icyo bakora mu kubaka igihugu.
Uyu muturage yagize ati “mw’ababyeyi mwese muteraniye aha, ndabasabye mureke dufashe abana bacu, guharanira kobazagera ikirenge mu cya Perezida Paul Kagame, bagire ubwenge nk’ubwe.â€
Rutazigwa kandi, akaba yasabyeabadepite, ko bakwiye kubagirira vuba, itegekonshinga rikavugururwa, bagakomeza kugira amahirwe yo kwitorera Kagame, kugirango ibyiza yabasezeranyije azabibagezeho.
Umurenge wa Kinihira abadepite basorejemo igikorwa cyo gukusanya ibitekrezo mu mirenge 9 igize akarere ka Ruhango, akaba ariwo murenge witabiriye cyane kurusha indi.
Depite Byabarumwanzi Francois, akaba yabwiye aba baturage ko ubu nyuma y’ibi bitekerezo byabo, bagiye kwiga ku ivugururwa ryawo, nyuma bakazagaruka muri kamarampaka bemeza cyangwa bahakana ibizaba byizweho n’inteko insingamategeko.
Eric Muvara


text:
Amwe mu mafoto
Nyagatare
Ku rwego rw’Akarere ka Nyagatare mu Ntara y’Iburasirazuba, umuganda wakorewe mu Murenge wa Mukama mu Kagari ka Rugarama mu Mudugudu wa Byimana, bibanda kugukora inzira z’amazi (rigoles) mu nkengero z’umuhanda.
Mu Karere ka Ngoma mu Ntara y’Iburasirazuba ho umuganda wakorewe mu Kagari k’Agatare, mu Murenge wa Mugesera aho Minisitiri w’urubyiruko, Jean Philbert Nsengimana na Guverineri Odette Uwamariya bifatanyije n’abaturage kubaka ibiro bya Polisi muri uwo murenge. Ni ibiro birimo kubakwa n’abaturage binyuze mu bikorwa by’umuganda.
Rulindo
Mu Karere ka Rulindo mu Ntara y’Amajyaruguru, ku rwego rw’akarere ho bakoze umuhanda bawukoreye mu Murenge wa Rusiga mu Kagari ka Kirenge hakorwa umuhanda werekeza ku Biro by’Umudugudu wa Kigarama.
Gakenke
Muri Gakenke na ho mu Majyaruguru, umuganda wakorewe Murenge wa Ruli bahanga umuhanda w’imodoka mu kayira gahuza Bariza na Ngayate ukagera mu Murenge wa Muhondo. Bariza na Ngayate n’imidugudu yo mu Kagari ka Ruli mu Murenge wa Ruli.
I Rusizi mu Ntara y’Iburengerazuba, umuganda wakorewe mu Kagari ka Burunga mu Murenge wa Gihundwe mu Mudugudu wa Karangiro bateme ibiti n’ibihuru byarengeye irimbi rusange rishyingurwamo n’abo mu mireye ya Kamembe na Gihundwe.
I Rusizi, mu Murenge wa Bugarama ho bubakiye abasenyewe n’ibiza.


text:
Rwanda: Abimwe buruse bose " NTIMWIHEBE IMANA IZASHYIRAHO INZIRA" .
Bavandimwe, benedata bashiki banjye mbere yabyose mbanje ku basuhuza mu izina ry’umwami wacu Yesu Kristo. Amahoro y’Umwami wacu Yesu kristo ni Abane namwe kandi asendere imitima yacu.
Ikinteye kwandika iyi nyandiko nise “IMANA IZASHYIRAHO INZIRA” ni amakuru amaze iminsi avugwa kwikurwaho rya bourse yahabwaga abanyeshuri bigaga muri za kaminuza n’amashuri makuru mu Rwanda barihirwaga na Leta. Kuva iki cyemezo cyamara gutangazwa, benshi batekereje ko bitazashoboka abandi batangira kuvuga amagambo menshi ashingiye kuri politike n’ibindi! Ariko ibyatekerezwaga nk’ibitazashoboka byabaye impamo. Hashyizweho ibyiciri by’ubudehe bizaherwaho hatangwa bourse ariko ibi ntibyabujije ko hari abatagira amahirwe yo kurihirwa kandi mu by’ukuri badafite ubushobozi bwo kuzariha ibisabwa abari mu cyiciro bashyizwemo, bivuze ko kwiga kuribo bitazashoboka.
Mu by’ukuri biragora cyane muri kamere muntu kwihanganira kubona amahirwe warubonye yo kubakiraho ubuzima bwawe bw’ejo hazaza akaguca muntoki akagenda nka nyombere, biranagora cyane kandi no kubona amagambo yo kubwira abantu nkabo kuko icyo baba bakeneye kumva ni ukubabwira ko amahirwe bari babuze ugiye kuyabagarurira! Ari ko njye icyo nifuza kubwira aba babuze amahirwe yo kwiga bidaturutse k’ubuswa bwabo, bidaturutse kuburangare bwabo mu kwiga, bidaturutse ku amahitamo yabo yo kuvukira mu miryango itishoboye, biturutse gusa ko bisanze baravutse mu miryango itishoboye ni uko “IMANA IZASHYIRAHO INZIRA”.
Biragora kumva ububabare bw’indwara utarwaye, biroroha kubwira umuntu ngo ihangane iyo ari mukibazo akawa mugani w’umunyarwanda ngo “agahwa kari kuwundi karahandurika” ariko iyo waciye mu bibazo bisa nibyo umuntu ari gucamo birashoboka kuba wabona icyo umubwira n’ubwo buri ruganmba rugira amacumu yarwo. Njye ndumva ububabare mwaba Bantu, budashingiye ku mubiri (physical pain) ahubwo bushingiye kububabare bw’ubwonko (mental pain). Njye ubu buzima nabubayemo imyaka itatu kuko natsinze ikizamini cya Leta (P6) kinyemerera kwiga amashuri yisumbuye inshuro eshatu zose (three times) nkabura Uburyo bwo kujya kwiga kubera ubukene bw’umuryango navukagamo!
Iyi myaka uko ari itatu yaranzwe n’ubuzima bwuzuye umwijima butabona ejo hazaza, uko ikiruhuko cyabo twatsindiye rimwe bagize amahirwe yo kujya kwiga cyageraga, napanganga kwiyahura ngo batazansanga nkicwa n’ikimwaro ariko nkumva ijwi mu mutima rimbwira ngo wibikora kuko “IMANA IZASHYIRAHO INZIRA”. Iri jwi niryo ryatumaga ntacika intege nubwo nabaga natsinze umwaka ushize simbone Uburyo bwo kujya kwiga ukurukiyeho narongeraga ngakora ikizamini ntirengagije ko icyatumye ntajya kwiga ubushize Kigihari ariko numvaga iby’ejo hashize ntabihwanya niby’ejo hazaza nahoraga numva KO ejo “IMANA IZASHYIRAHO INZIRA.” Ku ncuro ya kane nibwo Imana yashyizeho inzira ikoresheje abavandimwe n’inshuti njya kwiga (ndashimira Imana yo mugenga wabyose n’abashoboye kuyumvira bakamfasha)! Narize bigoranye ndangiza ayisumbuye na kaminuza ubu ndikwiga icyiciro cya Gatatu kandi uby’uyu munsi ntibihwanye n’ibyiyo myaka itatu! Nibagirwa ibirinyuma ngasingira ibirimbere. Ariko icyatumye mba icyo ndicyo uyu munsi nuko ntihwanije ni minsi y’imibabaro, nategereje ko Imana ishyiraho inzira kandi narayibonye nyicamo.
Icyo Imana yanshyize k’umutima kubwira benedata, bashiki banjye nuko badakwiye kwihwanya niyi minsi babuze Uburyo bwo kujya kwiga kandi bari bagize amahirwe yo kubona inota ribemerera kujya kwiga kaminuza. Imana izashyiraho inzira ahatagaragara ko ziri, izakorera aho mudatekereza ko yari buzakorere, izababera umuyobozi mwiza mu buzima buri imbere, izaca inzira mu kidaturwa, izabatoborera amasoko y’imigezi mu butayu, birashoboka ko mwatereranwa na buri wese ariko Ijuru rirabatekereza kandi “IMANA IZASHYIRAHO INZIRA”.
Ntakibazo kiremereye Imana idafitiye igisubizo, nta musozi muremure Imana itaturaho, ntamuraba ukomeye Imana itaturisha, ntanzira nto ibaho Imana itakwagura ngo utambuke, niba yikoreye uburemere bw’isi kubitugu byayo Ntabwo yananirwa gukemura ibibazo byawe. Humura “IZASHYIRAHO INZIRA”.
Ndasoza nsaba abantu bose gufata mu mugongo aba bavandimwe mu buryo bwo kubihanganisha, kubasabira, kubahumuriza kuko ijambo ryiza ni mugenzi w’Imana. Ibidashobotse none ezo bizashoboka. Ufite ubushobozi akwiye kugira umutima ufasha kuko ibyo ubiba none n’ibyo uzasarura. IMANA IZASHYIRAHO INZIRA!
Sangiza iyi message umuvandimwe wawe cyane cyane abafite iki kibazo.
TUYIZERE Jean Baptiste


text:
ven.
26
oct.
2012
ISOMO RYA MBERE
Isomo ryo mu ibaruwa Mutagatifu Pawulo Intumwa
yandikiye Abanyafilipi (Fil 1, 18b-26)
Bavandimwe, bamwe bamamaza Kristu bahimana kandi baryarya, bibwira ko bongera ububabare bw’ingoyi ndiho. 18bUko biri kose, baryarya cyangwa se babikora babikuye ku mutima mpfa ko Kristu yamamazwa, ngicyo ikinshimisha. Ndetse bizakomeza kunshimisha iteka, 19kuko nzi neza ko ari byo bizangeza ku mukiro mbikesha amasengesho yanyu, n’inkunga ya Roho wa Yezu Kristu. 20Icyo ntegereje kandi nizeye ndashidikanya ni uko ntazakorwa n’isoni, ahubwo ubu n’iteka ryose nzahesha Kristu ikuzo nta mususu, haba mu bugingo bwanjye, haba mu rupfu rwanjye. 21Koko rero Kristu ni we bugingo bwanjye, ndetse gupfa byambera urwunguko. 22Niba ariko gukomeza kubaho muri uyu mubiri byatuma nkora umurimo w’ingirakamaro, simbona icyo nahitamo … 23Ndagirijwe impande zombi : nifuzaga kwigendera ngo mbane na Kristu, kuko ari byo birushijeho kuba byiza ; 24ariko gukomeza kubaho mu mubiri ni cyo mukeneye. 25Mu by’ukuri, nzi neza ko nzakomeza kubaho kandi nkagumana namwe, kugira ngo mujye mbere kandi mushimishwe n’ukwemera kwanyu ; 26bityo nimbagarukamo, bizababere impamvu yo kwishimana kurushaho muri Kristu Yezu.
ZABURI (Zab 42 (41), 2, 3, 5ab, 5cd)
Inyik/ Umutima wanjye ufite inyota y’Imana Nyir’ubuzima.
Uko impara yahagira ishaka amazi afutse,
ni ko umutima wanjye ugufitiye inyota, Mana yanjye.
Umutima wanjye ufite inyota y’Imana, Imana Nyir’ubuzima ;
mbese nzajya ryari kureba uruhanga rw’Imana ?
Ndabyuka bigatuma nsuhuza umutima :
uko najyaniraga n’inteko z’abantu.
Nari nyoboye umutambagiro ugana Ingoro y’Imana,
mu rwamu rw’impundu n’ibisingizo,
by’imbaga yakereye ibirori.
IBANGONDIRIMBO RIBANZIRIZA IVANJILI (Zab 113 (112), 5.7-8)
Alleluya Alleluya.
Ni nde wamera nk’Uhoraho Imana yacu ?
Ahagurutsa indushyi mu mukungugu,
kugira ngo ayicaze hamwe n’abakomeye.
Alleluya.
IVANJILI
+ Luka (Lk 14, 1.7-11)
Muri icyo gihe, 1ku munsi w’isabato Yezu yinjira mu nzu y’umwe mu Bafarizayi b’abanyacyubahiro kuhafungurira, naho bo bakamugenzura. 7Amaze kwitegereza ukuntu abatumirwa bihutira gufata imyanya y’icyubahiro, abacira uyu mugani ati 8“Igihe bagutumiye mu bukwe ntukishyire mu mwanya wa mbere, hato mu batumiwe hataza ukurushije icyubahiro, 9maze uwabatumiye mwembi akavaho akubwira ati ‘Muvire mu mwanya’ ; icyo gihe wakorwa n’isoni ukajya mu mwanya w’inyuma. 10Ahubwo nutumirwa ujye wishyira mu mwanya w’inyuma, kugira ngo uwagutumiye naza akubwire ati ‘Mugenzi wanjye, igira imbere.’ Icyo gihe uzagira icyubahiro imbere y’abandi batumirwa bose. 11Kuko uwikuza wese azacishwa bugufi, naho uwicisha bugufi akazakuzwa.”


text:
Kuri uyu wa kabiri tariki 06 Ukuboza 2016, Minisitiri w’Abakozi ba Leta n’umurimo Judith Uwizeye, aherekejwe n’abandi bashyitsi bakuru barimo Guverineri w’Intara y’Amajyaruguru Claude Musabyimana ndetse n’Umuyobozi w’Akarere ka Musanze Habyalimana Jean Damascene bari kumwe kandi n’abandi bayobozi batandukanye barimo ab’Inzego z’Umutekano ndetse n’abandi Bafatanyabikorwa, batashye ikigo cya Musanze kizafasha urubiruko n’abagore kubona imirimo.
Mu ijambo rye, Minisitiri w’Abakozi ba Leta n’umurimo yibukije abari bitabiriye uwo muhango, ko igikorwa cyo guhanga imirimo kireba buri wese mu Nzego zitandukanye haba iza Leta, iz’Abikorera ndetse na Sosiyete Sivile, bityo bose bakwiriye kubigiramo uruhare ngo bateze Igihugu imbere.
Minisitiri kandi yashimiye Intara y’Amajyaruguru ndetse n’Ubuyobozi bw’Akarere ka Musanze by’umwihariko, kubera iki kigo (Musanze Employment Service Centre), avuga kizafasha urubyiruko n’Abagore kubona imirimo.
Yagize ati “Iki kigo kije gikurikira ikindi kigo nk’iki kiri I Kigali (Kigali Employment Services Centre) cyatangijwe muri 2013, turifuza ko ibigo nk’ibi bifasha urubyiruko n’Abagore kubona imirimo bigera mu Rwanda hose, cyane cyane ko ibigo nk’ibi bizajya bitanga amakuru arebana n’isoko ry’umurimo mu Rwanda, bizafasha kandi gutegura abakeneye kwinjira ku isoko ry’umurimo ndetse bibahuza n’abakoresha, iki kigo ni kimwe mu ngamba zashyizweho mu rwego rwo gufasha urubyiruko kubona imirimo, akaba ariyo mpamvu tubasaba kukibyaza umusaruro.”
Guverineri w’Amajyaruguru Musabyimana Claude ndetse n’Umuyobozi w’Akarere ka Musanze Habyalimana Jean Damascene, bose mu ijambo ryabo bashimiye Minisiteri y’Abakozi ba Leta n’Umurimo kuba yaratekereje gushyira iki kigo I Musanze, ndetse bizeza ubufatanye mu kuzagiteza imbere.
Ibarura ry’ingo rya 4 rya 2013/2014 (EICV 4) ryerekanye ko ihangwa ry’imirimo mishya idashingiye ku buhinzi ryavuye ku mirimo 104,000 bigera ku 146,000 ugereranyije nk’uko byari bihagaze 2010/2011.
Gahunda ya Kora wIgire (National Employment Program) yashyizweho kugira ngo izafashe mu guhanga byibuze imirimo 200,000 itari ubuhinzi.


text:
Urujijo kuri Rwabugiri urinda akanagira inama Senderi
Senderi International Hit aherutse gutangariza abafana be ko yabonye umugabo w’ibigango umugira inama akanamurinda ariko aya makuru akomeje kuba urujijo.
Mu kiganiro KT Idols cyo ku wa 18 Kamena 2016 Senderi yavuze ko yabonye umugabo w’ibigango witwa Rwabugiri uzajya amugira inama akanamurinda.
Nyuma y’iminsi itatu gusa abitangaje, twifuje kumenya byinshi kumikoranire yabo Senderi adusubiza ko bamaze gushwana.
Yagize ati “Naramubuze twashwanye. Yakoze amanyanga namubuze. Ubu twashwanye ndimo ndashakisha undi.”
Yakomeje agira ati “Anywa inzoga nyinshyi, mbese ukabona icyerekezo nshaka ntabwo akigeraho, ntabwo ari ku muvuduko nshaka. Nk’ubu kuva ejo numero ye ntayiriho yagiraga tigo. Ubu se njye sinamubuze! Hari abantu banshakaga ngira ngo ajyeyo ndamubura. Hashize iminsi ibiri yose.”
Yatubwiye ko bari bamaranye amezi atandatu yose tumusabye ifoto ye atubwira ko ntayo afite. Twanamusabye nimero ya terefoni ya Rwabugiri ngo tumuvugishe akomeza atubwira ngo araje ayitwohereze, bigera ubwo agera aho akuraho terefoni.
Umwe mu nshuti za hafi za Senderi twamubajije iby’uyu Rwabugiri atubwira ko atamuzi. Tumubajije niba Senderi yaba afite umujyanama bari gukorana amera nk’utunguwe, atubwira ko atabizi, ko nta we arabona.
Mu kiganiro KT Idols Senderi yari yavuze ko we na Rwabugiri bakorana neza cyane. Yagize ati “Ibya muzika ntabwo abizi cyane. Ikintu nkundira Rwabugiri afite ibigango, akubiyemo ibintu bibiri kungira inama no kundinda. Urumva afite metero ebyiri na 15. Iyo ndi kumwe na we angira inama, wazana n’imizozo akagusunikisha akaboko ukigirayo.
Ntabwo ari Bounca (umurinzi) cyangwa se Manager ahubwo ni umujyanama undinda akanangira n’inama nyine z’uburyo bwo kwitwaramo. Ni ubwo buryo, imikorere mishya irimo umuntu uhabwa akazi ariko ashoboye ibintu byinshi.”
Senderi kandi yanatangarije abafana be muri KT Idols ko kuri uyu wa gatandatu tariki 25 Kamena 2016 azaririmbira Geita muri Tanzaniya, aho yatumiwe n’abacuruzi baho abikesha indirimbo aherutse gushyira hanze y’Igiswahili yise “Mapenzi ni somo”.
Ibitekerezo ( 3 )
Rwabugiri ndamuzi ni mwenewabo na senderi akaba ari inshuti ye basangira byeri
Ese ni publicité ushaka gukorera Senderi? Ibi ni ukubura ibyo wandika.
hhhh Senderi ariko ni umunyadukoryo ndemeyeeee,....!!!


text:
Abaroma 14
Kudacirirana imanza
1.Udakomeye mu byo yizera mumwakire, mwe kumugisha impaka zibyo ashidikanyaho. 2.Umuntu umwe yizera ko ashobora kurya byose, ariko udakomeye arya imboga nsa. 3.Urya byose ye guhinyura utabirya, kandi utabirya ye gucira ubirya urubanza kuko Imana yamwemeye. 4.Uri nde wowe ucira umugaragu wabandi urubanza, kandi imbere ya Shebuja ari ho ahagarara cyangwa akaba ari ho agwa? Ariko azahagarara kuko Imana ari yo ibasha kumuhagarika. 5.Umuntu umwe yubaha umunsi umwe kuwurutisha iyindi, naho undi akubaha iminsi yose akayihwanya. Umuntu wese namenye adashidikanya mu mutima we. 6.Urobanura umunsi awurobanura ku bwUmwami wacu, urya arya ku bwUmwami kuko ashima Imana, kandi utarya yanga kurya ku bwUmwami na we agashima Imana. 7.Nta muntu muri twe uriho ku bwe cyangwa upfa ku bwe. 8.Niba turiho turiho ku bwUmwami, kandi niba dupfa dupfa ku bwUmwami. Nuko rero niba turiho cyangwa niba dupfa, turi abUmwami 9.kuko icyatumye Kristo apfa akazuka, ari ukugira ngo abe Umwami wabapfuye nabazima. 10.Ariko ni iki gituma ucira mwene So urubanza? Kandi nawe ni iki gituma uhinyura mwene So? Twese tuzahagarara imbere yintebe yimanza yImana, 11.kuko byanditswe ngo Uwiteka aravuga ati Ndirahiye, Amavi yose azampfukamira, Kandi indimi zose zizavuga ishimwe ryImana. 12.Nuko rero umuntu wese muri twe azimurikira ibyo yakoze imbere yImana. 13.Uhereye none twe gucirirana imanza mu mitima, ahubwo tugambirire iki: ko umuntu adashyira igisitaza cyangwa ikigusha imbere ya mwene Se. 14.Ndabizi kandi nemejwe rwose nUmwami Yesu, yuko ari nta gihumanya ubwacyo, keretse utekereza ko ikintu gihumanya ni we gihumanya. 15.Niba mwene So aterwa agahinda nibyo urya, ntuba ukigendera mu rukundo. Uwo Kristo yapfiriye ntukamurimbuze ibyokurya byawe. 16.Icyiza cyawe cye gusebywa, 17.kuko ubwami bwImana atari ukurya no kunywa, ahubwo ari ubwo gukiranuka namahoro no kwishimira mu Mwuka Wera. 18.Ukorera Kristo atyo aba anezeza Imana kandi ashimwa nabantu. 19.Nuko rero dukurikize ibihesha amahoro nibyo gukomezanya. 20.Ntimugasenye umurimo wImana ku bwibyokurya. Byose ntibihumanya, ariko urya ibisitaza abandi azabona ishyano. 21.Ibyiza ni ukutarya inyama cyangwa kutanywa vino, cyangwa kudakora ikindi cyose cyasitaza mwene So, kikamugusha cyangwa kikamuca intege. 22.Mbese ufite kwizera? Niba ugufite ukwigumanire mu mutima wawe imbere yImana. Hahirwa uticira ho iteka ku byo yemeye. 23.Ariko urya ashidikanya wese aba aciriwe ho iteka kuko atabiryanye kwizera, kandi igikorwa cyose kidakoranywe kwizera kiba ari icyaha.
Uri gusoma Abaroma igice cya:


text:
mar.
21
août
2012
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 28, 1-10)
1Uhoraho ambwira iri jambo ati 2“Mwana w’umuntu, bwira icyo gikomangoma cy’i Tiri uti ‘Dore uko Nyagasani Uhoraho avuze : Kubera ko umutima wawe wirase ukaba waravuze ngo : Ndi imana nganje mu nyanja rwagati; nyamara kandi uri umuntu nturi Imana, n’ubwo wigereranya n’Imana bwose. 3Wigize umuhanga utambutse Daneli, dore ngo ko nta banga ujya uyoberwa. 4Kubera ubuhanga n’ubwenge ufite wagwije umutungo, zahabu na feza ubihunika mu bubiko bwawe. 5Ubwenge bwawe n’ubucuruzi byatumye wongera umutungo wawe, maze ubukire bwawe butera umutima wawe kwikuza ! 6Ni yo mpamvu Nyagasani Uhoraho avuze ati ‘Kuko wigereranyije n’Imana, 7ngiye kuguteza abanyamahanga b’ababisha kurusha abandi. Bazakura inkota barwanye ubwo buhanga bwawe, icyubahiro cyawe bagihindanye. 8Bazakuroha mu rwobo, maze upfire rubi mu nyanja nyirizina. 9Uzongera se uvuge ngo : Ndi Imana, igihe abishi bawe bazaba bagusatiriye ? Oya da ! Nturi Imana ahubwo uri umuntu, ndetse uri mu maboko y’abagusogota. 10Uzapfa urw’abatagenywe ugwe mu maboko y’abanyamahanga, kuko jyewe Uhoraho ari ko navuze.’”
INDIRIMBO (Ivugururamategeko 32, 26-27b, 27cd.29, 30, 35c-36b)
Inyik/ Imana ni Yo Mugenga w’ubugingo n’urupfu !
Naravuze nti “Mba mbajanjaguye nkabahindura ubushingwe,
nkazimangatanya icyatuma bibukwa mu bantu,
iyo ndatinya ko ababisha banyigambaho ! ”
Abanzi babo ntibajye aho ngo bibeshye.
Ntibakibeshye bavuga ngo “Ni twe twabarushije amaboko turabatsinda,
ngo ntabwo ari Uhoraho wakoze ibyo byose !”
Iyo baba abanyabwenge bari gusobanukirwa na byo,
nakamenya ibibafitiye akamaro mu gihe kiri imbere.
Umuntu umwe gusa yabasha ate kwirukana abantu igihumbi,
abantu babiri gusa babasha bate kwirukana abantu ibihumbi cumi,
atari uko Urutare rwabo ruba rwabarekuye,
maze Uhoraho akabatanga ?
Koko rero umunsi w’ibyago uri bugufi,
ibihano byabateganyirijwe ntibigitinze.
Uhoraho agiye gucira urubanza umuryango we,
akazagirira ibambe abayoboke be.
IBANGONDIRIMBO RIBANZIRIZA IVANJILI (2Kor 8, 9)
Alleluya Alleluya.
Yezu Kristu, ni We mukire wemeye kwigira umukene,
kugira ngo adukungaharishe ubukene bwe.
Alleluya.
IVANJILI
+ Matayo (Mt 19, 23-30)
Muri icyo gihe, 23Yezu abwira abigishwa be ati “Ndababwira ukuri : kwinjira mu Ngoma y’ijuru biraruhije ku mukungu ! 24Koko nongere mbibabwire : byoroheye ingamiya guca mu mwenge w’urushinge, kurusha uko byoroheye umukungu kwinjira mu Ngoma y’ijuru.” 25Abigishwa bumvise ayo magambo baratangara cyane, barabaza bati “Ni nde ubasha kurokoka ?” 26Yezu arabitegereza maze arababwira ati “Ku bantu ntibishoboka, ariko ku Mana byose birashoboka.” 27Nuko Petero araterura aramubwira ati “Nkatwe twaretse byose tukagukurikira tuzamera dute ? 28Yezu arabasubiza ati “Ndababwira ukuri : mwebwe mwankurikiye, igihe byose bizavugururwa, igihe Umwana w’umuntu azaba aganje ku ntebe ye y’ikuzo, namwe muzicara ku ntebe cumi n’ebyiri mutegeke imiryango cumi n’ibiri ya Israheli; 29n’umuntu wese uzaba yararetse amazu, cyangwa abavandimwe be, cyangwa bashiki be, cyangwa se, cyangwa nyina, cyangwa abana, cyangwa isambu ye abitewe n’izina ryanjye, azabisubizwa incuro ijana kandi azatunga ubugingo bw’iteka. 30Abenshi mu ba mbere bazaba aba nyuma, n’abenshi mu ba nyuma bazaba aba mbere.”


text:
Musanze: Abadafite akazi bashyiriweho ikigo kibahuza n’abagatanga
Bamwe mu rubyiruko rudafite akazi rwo mu Karere ka Musanze rwashyiriweho na Minisiteri y’abakozi ba Leta n’umurimo ikigo kiruhuza n’abagatanga.
Iki kigo cyafunguwe na Judith Uwizeye, Minisitiri w’abakozi ba Leta n’umurimo mu muhango wabereye mu Karere ka Musanze kuri uyu wa 6 Ukuboza 2016.
Minisitiri Uwizeye afungura icyo kigo yavuze ko gifite intego yo guhuza abashaka akazi n’abagatanga, kizanahugura abashaka akazi ku buryo bagasabamo n’imyitwarire igomba kubaranga mu gihe bakora ibizamini.
Yagize ati “Inshingano z’iki kigo ni ebyiri z’ingenzi, zirimo guhuza abatanga akazi n’abagashaka ndetse no kubaka ubushobozi bw’abashaka ako kazi”.
Akomeza avuga ko abashaka akazi bazajya bahugurwa ku buryo bwo gukora imyirondoro yabo ndetse n’uburyo bitwara bakanasubiza mu bizamini, cyane cyane ibyo kuvuga “Interview”.
Yasabye ko icyo kigo begerejwe kibyazwa umusaruro n’abashaka akazi bose, ndetse ko hari na gahunda yo gushyiraho uburyo amakuru ku itangwa ry’akazi, akajya agera kuri buri wese binyuze mu bigo nk’icyo.
Bamwe mu rubyiruko rumaze igihe gito rwiyandikishije ngo rufashwe kubona akazi,baravuga ko cyatangiye kubaha icyizere ko bazakabona.
Mwamarakiza Martin wize iby’ubumenyi bwa mudasobwa muri Kaminuza, avuga ko nyuma yo kwiyandikisha muri icyo kigo yatangiranye n’amahugurwa amufasha kumenya uko bandika umwirindoro usaba akazi.
Aha kandi ngo banigishwa uko umukandida agomba kwitwara mu gihe cy’ikizamini cyo kwandika cyangwa kuvuga.
Ati “Ikintu cyiza nabonye muri iki kigo n’uko gifasha umuntu aho yajya hose mu gihugu kujya mu bubiko bwacyo agakuramo umwirondoro we, asabiraho akazi”.
Icyo kigo cyiswe “Musanze Employment Service Center” cyafunguwe mu Karere ka Musanze na Minisiteri y’abakozi ba Leta n’umurimo (MIFOTRA) ku bafatanye n’ubuyobozi bw’Intara y’Amajyaruguru.
Kije cyiyongera ku kindi kigo bikora kimwe, cyafunguwe mu Mujyi wa Kigali.
Ibitekerezo ( 3 )
Ubuyobozi bwiza burangwa numusaruro buba butanga nukuri biragaragara ko mu gihugu cy’urwanda dufite ubuyobozi bwiza kandi ubuyobozi bwiza duheshwa no kubaha Uwiteka Imana yo mu ijuru duhereye kuri Nyakubahwa Prezida wa repubulika y’Urwanda paul kagame, noneho bigezeho aho nabayobozi bacu batekereza kucyibazo cy’ubushomeri bwacu nukuri imana ibahe umugisha kandi uwiteka akomeze kubaha urukundo mudufiteye nanjye ndi umwe mu rubyiruko rwa musanze.
Ahubwo mubwire uko nakwiyandikisha mpite niyandikisha
Murakoze mbifurije Umwaka muhire uzababere uwibyishimo.
Nibyiza cyane pe ariko byababyiza bafunguye nandi mashami muntara zose kuko abashomeri turi henshi.
Byiza cyane kuraje kubazakigana ikindi uzagira amahirwe akabona akazi asabwe kuzagakora neza agendeye kumategeko bamuhaye impamvu mbiveze usanga hariho ubantu bagera mukazi bagahinduka uko bishakiye bigatuma bica akazi disipurine ikinyabufpura kubana kubaha serivise nziza biranga umukozi mwiza murakoze


text:
ven.
12
août
2011
ISOMO RYA MBERE
Igitabo cy’Abacamanza (Abac 2, 11.19)
Yozuwe yamaze gupfa, 11Abayisraheli bakora ibidatunganiye Uhoraho, maze bayoboka za Behali. 12Bitandukanya n’Uhoraho, Imana y’abasekuruza babo wabavanye mu gihugu cya Misiri, bayoboka izindi mana z’amahanga abakikije ; bazipfukama imbere maze bacumura kuri Uhoraho. 13Bitandukanyije n’Uhoraho, bayoboka Behali na za Ashitaroti. 14Nuko uburakari bw’Uhoraho bugurumanira Israheli, maze abagabiza ababanyaga kandi abegurira abanzi babo babakikije. Ntibaba bagishoboye guhangara abanzi babo. 15Aho bajyaga hose, ikiganza cy’Uhoraho cyabaga kibariho ngo kibateze ibyago, nk’uko Uhoraho yari yarabibabwiye kandi akanabiharahirira; umubabaro wabo urushaho kwiyongera.
16Ni bwo Uhoraho aboherereje abacamanza, abakiza abanzi babanyagaga. 17Ariko n’abo bacamanza ntibabumva, bararikira izindi mana barazipfukamira, bateshuka bidatinze inzira y’abasekuruza babo bari barumvise amategeko y’Uhoraho ; ntibagenza nka bo. 18Igihe cyose Uhoraho yabohererezaga umucamanza, Uhoraho yahoranaga na we mu buzima bwe bwose, kuko yumvaga amaganya baterwaga n’ababarenganya maze akabagirira impuhwe. 19Ariko iyo umucamanza yamaraga gupfa, barongeraga bakihindanya cyane kurusha abasekuruza babo, bakayoboka izindi mana, bakazikorera kandi bakazipfukamira ; ntibarekaga n’umwe mu migirire no mu myifatire yabo mibi, ahubwo bakanangira umutima.
ZABURI (Zab 106 (105), 2.4, 6.35, 36-37, 39-40, 43ab.44)
Inyik/ Uhoraho, uratwibuke,
wowe ugirira neza umuryango wawe.
Ni nde wavuga ibigwi by’Uhoraho,
akamamaza ibisingizo bye byose ?
Uhoraho, uranyibuke wowe ugirira neza umuryango wawe,
maze uze untabare.
Koko twaracumuye nk’abasekuruza bacu,
twaragomye duteshuka inzira !
Ahubwo bivangavanze n’abanyamahanga,
maze biha gukurikiza imico yabo.
Bagaragiye ibigirwamana byabo,
maze bibagusha mu mutego ;
abahungu babo n’abakobwa babo,
babaturaho ibitambo by’ibigirwamana.
Barihumanyije kubera ibyo bakora,
imigenzereze irabandarika ;
nuko uburakari bw’Uhoraho bugurumanira umuryango we,
azinukwa abo yari yaragize abe.
Kenshi na kenshi Uhoraho yarabagobotoraga,
ariko bo bagakomeza kumugomera.
Nyamara Uhoraho yarebaga akaga barimo,
akumva amaganya yabo.
IBANGONDIRIMBO RIBANZIRIZA IVANJILI (Mt 5, 3)
Alleluya Alleluya.
Hahirwa abakene ku mutima,
kuko Ingoma y’ijuru ari iyabo.
Alleluya.
IVANJILI
+ Matayo (Mt 19, 16-22)
Muri icyo gihe, 16umuntu yegera Yezu aramubwira ati «Mwigisha, ngomba gukora iki cyiza kugira ngo ngire ubugingo bw’iteka?» 17Yezu aramusubiza ati « Utewe n’iki kumbaza ikiri cyiza? Umwiza ni Umwe gusa. Ariko niba ushaka kugera mu bugingo, kurikiza amategeko. »18Undi aramubaza ati « Ni ayahe se?» Yezu ati « Ntuzice, ntuzasambane, ntuzibe, ntuzabe umushinjabinyoma, 19jya wubaha so na nyoko, kandi jya ukunda mugenzi wawe nk’uko wikunda. » 20Uwo musore aramubwira ati : « Ibyo byose ko nabikurikije, ni iki kindi nshigaje ? » 21Yezu aramubwira ati « Niba ushaka kuba intungane, genda ugurishe ibyo utunze, ibivuyemo ubihe abakene maze uzagire ubukungu mu ijuru ; hanyuma uze unkurikire. » 22Umusore yumvise iryo jambo agenda ababaye, kuko yari atunze ibintu byinshi.


text:
Uyu mwana bahisemo kumushyira mu ibase nyuma y’uko yahuye n’ikibazo cy’amayobera cyatumye amaguru ye n’amaboko bitabasha gukura uko bikwiye, indwara yamuteraga ububabare buhoraho.
Rahma Haruna wari ugeze mu kigero cy’imyaka 19, yavukaga mu gace ka Kano, gaherereye mu Majyaruguru ashyira u Burengerazuba bwa Nigeria. Ngo mu kuvuka kwe, Haruna yari umwana muzima nk’abandi, ariko ngo ageze ku mezi atandatu yagize ikibazo cyatumye gukura bihagarara.
Umubyeyi we Fadi, yagize ati “ Kuva ku mezi atandatu atangiye kwiga kwicara, nibwo byatangiye. Ntiyigeze yiga gukambakamba, yatangiye afite umuriro, akaribwa mu nda, nyuma aza no kujya aribwa bimwe mu bice bye by’umubiri nk’ibiganza n’amaguru.”
The Mirror itangaza ko umuryango wa Rahma ntacyo utakoze mu rwego rwo kumunezeza, harimo no kumutembereza ahantu hatandukanye ariko bamutwaye mu ibase.
Rahma ubwe mu ntangiriro z’umwaka ushize yarivugiye ati “ Baramfashije cyane, bampaye buri kintu cyose nifuzaga.”
Musaza we witwa Fadah uri mu kigero cy’imyaka 10 bakundanaga cyane, yagize ati “ Namufashije mu buryo bwinshi butandukanye, naramwuhagiraga, nkanamujyana hanze buri munsi. “Nishimira kubona abantu bamufasha, nakundaga kumujyana muri bene wacu, nawe akishima cyane ubwo twabaga twabasuye.”
Rahma arinze yitaba Imana hataramenyekana icyatumye amera atyo dore ko ngo nta n’uko ababyeyi be batagize ngo bamuvuze ariko bikananirana ndetse n’abaganga bamukurikiranaga bakagera aho bakamureka bitewe n’uko bari barayobewe icyo yari arwaye.
Rahma yaje kubona impano y’igare ry’abafite ubumuga yagendagamo nyuma y’uko yanditswe mu kinyamakuru cyo muri icyo gihugu.
Nubwo yabagaho mu buzima bugoye, Rahma yari afite icyizere cy’ubuzima ndetse ngo yumvaga ko ejo he hazamera neza mu buryo budasanzwe ndetse yavugaga ko yitegura gutangiza ubucuruzi.


text:
Ururimi rw’Igiswayire rwemejwe nk’ururimi rwa Kane rugomba kujya rukoreshwa mu butegetsi, mu Rwanda.
Inama y’abaminisitiri yateranye kuri uyu wa Gatatu niyo yemeje ko Igiswayire kijya ku rutonde rw’indimi zemewe gukoreshwa mu butegetsi bw’u Rwanda.
Ubusanzwe Itegeko Nshinga rya Repubulika y’u Rwanda ryavuguruwe mu mwaka wa 2015, ryemeje ko Ururimi rw’Ikinyarwanda ruba ururimi rw’igihugu, mu gihe Ikinyarwanda, Icyongereza n‟Igifaransa zari zemewe nk’indimi zikoreshwa mu butegetsi.
Ingingo ya munani y’Itegeko Nshinga ivuga ko Itegeko Ngenga rishobora kongera cyangwa kugabanya indimi zemewe mu butegetsi.
Indimi z’ubutegetsi nizo zifashishwa zandikwamo inyandiko za Leta, ndetse ni nazo zigishwa mu mashuri.
Mu mashuri Igiswayire cyatangiye kwigishwa guhera mu mwaka wa mbere w’amashuri yisumbuye, nubwo hari aho bagisimbuza Igifaransa.
Mu nteganyagisho yatangiye gukurikizwa uyu mwaka, Igiswayire n’Igifaransa zashyizwe mu masomo azajya yigishwa mu mashuri abanza, kandi zizajya zinabazwa mu bizamini bya Leta.
Ururimi rw’Igiswayire nirwo rurimi ruvugwa cyane mu Muryango wa Afurika y’Iburasirazuba, akaba ari n’ururimi rukoreshwa nk’ururimi rw’uwo muryango.
Urwo rurimi kandi nirwo rwanditswemo indirimbo yubahirize EAC.


text:
Isaie Uzayisenga agiye gukora igitaramo cyo gushima Imana yise “AMASHIMWE Live Concert”
Umuhanzi mu ndirimbo zihimbaza Imana Isaie Uzayisenga ubarizwa mu itorero rya ADEPR uzwi cyane mu ndirimbo ye yitwa AMASHIMWE, nyuma y’igihe kirekire nta cyo yereka abakunzi be, kuri iki cyumweru taliki ya 9 Gashyantare 2014 ni bwo azataramira abakunzi be mu gitaramo yise Amashimwe Live Concert.
Iki gitaramo cyatumiwemo amakorali nka Amahoro (ADEPR Remera), Shalom (ADEPR Nyarugenge) hamwe n’umuririmbyi Alex Dusabe. Mu kiganiro gito twagiranye na Isaie Uzayisenga, yadutangarije ko iki gitaramo cye yagiteguye mu buryo bwa Live Music, kikaba kije kibanziriza ikindi azakora mu mezi ari imbere cyo kumurikamo Album ye.
Iki gitaramo Uzayisenga avuga ko kizaba ku cyumweru, kikabera kuri ADEPR Gakinjiro kuva saa munani z’umugoroba kugeza isaa kumi n’ebyiri. Asoza ikiganiro twagiranye, Isaie yahaye ikaze abakunzi be bose n’abandi bakunda ibihangano by’umwuka, abakumbuza cyane kuzabana na we kuri uwo munsi.
Iki gitaramo cye akaba yifuza ko kiba intangarugero, haba mu mitegurirwe yacyo, imiririmbire n’imicurangire, kandi akaba yizeye ko Imana izabimushoboza.
Gideon Mupende


text:
Igisubizo: Icenga ry’ibanze abatemera ko Imana ibaho n’abandi bahakana bitwaza, nuko nk’uko ibintu byose bigira imvano, Imana nayo rero, niba iriho, ubwo yagize imvano yatumye itangira kubaho. Ibyo bikabaganisha ku mwanzuro wuko niba Imana yarakeneye inkomoko ngo ibeho, ubwo ntiyaba ari Imana (niba ubwo rero icyo twita Imana atari Imana mu by’ukuri, ubwo nta Mana ibaho). Kwibaza gutyo ni uburyo bufinze bwo kubaza ngo “Ni nde waremye Imana?” Buri wese arabizi ko nta kitagira imvano n’inkomoko, nta kibaho kivuye mu busa. Ubwo rero, niba Imana iriho, hari imvano n’intangiriro byayihanze.
Iki kibazo kirimo umutego uhishe, kuko muri cyo harimo kubanza kwemeza ko Imana ifite inkomoko, hanyuma kikabaza iyo nkomoko iyo ariyo. Igisubizo cyoroshye nuko muri make, icyo kibazo kitanafite n’agaciro. Ni nko kubaza “impumuro y’ibara ry’ubururu?” Birazwi ko amabara atagira impumuro, ubwo rero kwibaza ku mpumuro y’ibara runaka byaba ari ukwibaza ikibazo kigoramye. Nuko rero, n’Imana ntibarwa mu biremwa, ntikenera inkomoko. Imana nta mvano cyangwa inkomoko igira – Iriho gusa.
Wabaza uti ibyo wabyemezwa n’iki? Turabizi ko nta kiva mu busa. Ni ukuvuga rero yuko niba harigeze kubaho igihe nta kintu na gitoya cyabagaho, ubwo nta kintu cyari kuzava muri ubwo busa. Ariko turabizi ko hari ubuzima, ko hari ibintu biriho. Aho twahafatira tuvuga ko nta na rimwe higeze habaho ubusa gusa, bishatse kuvuga ko hari “ikintu” cyahozeho iteka ryose (kuko nta busa gusa bwabayeho). Icyo “kintu” cyahozeho kitagira inkomoko ahubwo byose bikomokaho niyo Mana. Imana niyo Muremyi utararemwe, utagira inkomoko n’imvano, waremye isanzure yose n’ibiyirimo.
Ikibazo: Ninde waremye Imana? Ese Imana yavuye he?
Igisubizo: Icenga ry’ibanze abatemera ko Imana ibaho n’abandi bahakana bitwaza, nuko nk’uko ibintu byose bigira imvano, Imana nayo rero, niba iriho, ubwo yagize imvano yatumye itangira kubaho. Ibyo bikabaganisha ku mwanzuro wuko niba Imana yarakeneye inkomoko ngo ibeho, ubwo ntiyaba ari Imana (niba ubwo rero icyo twita Imana atari Imana mu by’ukuri, ubwo nta Mana ibaho). Kwibaza gutyo ni uburyo bufinze bwo kubaza ngo “Ni nde waremye Imana?” Buri wese arabizi ko nta kitagira imvano n’inkomoko, nta kibaho kivuye mu busa. Ubwo rero, niba Imana iriho, hari imvano n’intangiriro byayihanze.


text:
Depite Kayiranga Rwasa Alfred yavuze ko kuba mu Nteko Ishinga Amategeko y’u Rwanda abagore baruta abagabo nta kibazo na kimwe biteye, ngo kuko batanga ibitekerezo byiza kandi bakaba ari isoko y’ibyishimo.
Nyuma y’umuganda rusange wabereye mu murenge wa Rwezamenyo kuri uyu wa Gatandatu, Depite Kayiranga Rwasa Alfred wari yifatanyije n’abaturage bo muri uwo murenge yatanze ikiganiro ku Itegeko rigenga umuryango riherutse gusohoka.
Icyakora bamwe mu baturage bagaragaza ko kuba abagore barahawe uburenganzira nk’ubw’abagabo byabaye intandaro y’amakimbirane akomeje gusenya ingo.
Umugore witwa Nyiramana Didacienne yagaragaje ko Itegeko riringanyisha umugabo n’umugore rikwiye kuvugururwa kuko abagore hari byinshi batabashije ndetse ko n’Imana itabahaye ububasha bumwe.
Yagize ati “ Abagore burya tuzahora turi abagore, mu gihe utarasohoka mbere y’umugabo haje umujura kuki wumva ko wategeka umugabo wawe? N’Imana yarabivuze ngo umugabo akunde umugore we nawe amugandukire, nge numva umugabo n’umugore badakwiye kungana.”
Igitekerezo cy’uyu mugore cyashyigikiwe n’abandi bagaragaje ko kuba nta muntu ufite ijambo rya nyuma mu muryango ari byo bituma habaho amakimbirane mu miryango.
Depite Kayiranga Rwasa Alfred yavuze ko Itegeko Nshinga ry’u Rwanda riha abantu bose uburenganzira ndetse no kuyobora haba mu rugo cyangwa mu nzego y’ubuyobozi ridashingira ku gitsina ahubwo bishingirwa ku bikorwa by’umuntu.
Yagize ati “Nanjye narashatse. Yigukangisha ko aremye gutya ahubwo nagukangishe ko afite ibitekerezo byubaka urugo, harabaye ntihakabe…hari umugabo wigeze kumbaza ati iyo muri mu nteko 64%ari abagore, ubwo mwebwe muracyari abagabo? Ndamubwira nti usibye n’ibitekerezo byiza batanga ariko ni no guhora useka ureba ibiremwa byiza.”
Depite Rwaka ariko yemeza ko hari abagore bumvise nabi uburinganire, aho bumva ko bigaranzuye abagabo bakigomeka aho guhuriza hamwe bakumvikana ku cyateza imbere urugo rwabo.
Kugeza ubu u Rwanda ni cyo gihugu cya mbere ku isi gifite abagore benshi mu nteko ishinga amategeko, rukaza ku isonga mu bihugub byahaye ijambo umwari n’umutegarugori, ibintu amahanga akomeje kuza kwigira mu Rwanda.


text:
sam.
01
déc.
2012
ISOMO RYA MBERE
Igitabo cy'Umuhanuzi Baruki (Bar 5, 1-9)
1Yeruzalemu, iyambure ikanzu yawe y'ububabare n'agahinda, ngaho ambara uburanga bw'ikuzo ry'Imana uzabuhorane, 2itere igishura cy'ubutungane uhawe n'Imana, utamirize mu mutwe ikamba ry’ikuzo ry'Uhoraho; 3kuko Imana ishaka kugaragariza uburanga bwawe ibihugu byose biri mu nsi y'ijuru, 4bityo ikazakwita iri zina ritazazimangana ngo : «Mahoro y'ubutabera na Kuzo ry’ubusabaniramana.»
5Yeruzalemu haguruka ujye ahirengeye werekeze amaso mu burasirazuba: itegereze abana bawe bakoranyijwe n'ijambo rya Nyir'ubutagatifu, kuva mu burengerazuba kugera mu burasirazuba, baje baririmba ko Imana yabibutse. 6Bari basohotse mu marembo yawe ku maguru bashushubikanyijwe n'abanzi, none Imana ibakugaruriye mu ikuzo nk'abahetswe mu ngobyi ya cyami.
7Koko rero Imana yiyemeje gusiza imisozi miremire, kimwe n'utununga twahozeho kuva kera, imikokwe igasibwa kugira ngo hose haringanire, maze Israheli ikigendera umudendezo imurikiwe n'ikuzo ry'Imana. 8Amashyamba n'ibiti byose bihumura neza, bizugamisha Israheli mu gicucu cyabyo ku bw'itegeko ry'Imana; 9kuko Yo ubwayo izayobora Israheli mu byishimo, ikayiganisha mu rumuri rw'ikuzo ryayo, ikarangwa n'imbabazi n'ubutungane bituruka nyine ku Mana.
ZABURI (Zab 126 (125), 1-2b, 2c-3, 4-5, 6)
Inyik/ Imana ubwayo izayobora umuryango wayo mu byishimo, iwuganishe mu rumuri rw'ikuzo ryayo.
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi!
Ubwo umunwa wacu wuzura ibitwenge,
n'ururimi rwacu rutera indirimbo z’ibyishimo.
Nuko mu mahanga bakavuga bati
«Uhoraho yabakoreye ibintu by'agatangaza!»
Koko Uhoraho yadukoreye ibintu by'agatangaza,
ni yo mpamvu twasazwe n'ibyishimo!
Uhoraho, cyura amahoro abacu bajyanywe bunyago,
ubazane nk’isumo y'amazi atembera mu butayu.
Ni koko umuhinzi ubibana amarira,
asarurana ibyishimo.
Uko agiye agenda arira,
yitwaje ikibibiro cy'imbuto;
yagaruka akaza yishimye,
yikoreye imiba y' umusaruro.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 1,4-6.8-11)
Bavandimwe, 4buri gihe mbasabira mwese nishimye, 5kubera uruhare mwagize mu kwamamaza Inkuru Nziza kuva ku munsi wa mbere kugeza ubu. 6Sinshidikanya rero ko Imana yabatangiyemo uwo murimo mwiza, izanawukomeza kugeza ku munsi Yezu Kristu azaziraho.
8Koko ndabakunda n'umutima wanjye wose wuzuye urukundo rwa Yezu Kristu : Imana ubwayo nyitanzeho umugabo ! 9Icyo mbasabira rero ni uko
urukundo rwanyu rwakomeza kwiyongera, mu bwenge no mu bumenyi bwose, 10kugira ngo
mushobore guhitamo ibitunganye. Bityo muzabe abaziranenge n'indahemuka kugera ku munsi wa Kristu, 11maze muzere imbuto z'ubutungane zituruka kuri Kristu, zigahesha Imana ikuzo n'ishimwe.
IBANGONDIRIMBO RIBANZIRIZA IVANJILI (Lk 3, 4.6)
Alleluya Alleluya.
Nimutegure inzira ya Nyagasani, muringanize aho azanyura !
Maze umuntu wese azabone umukiro uturutse ku Mana.
Alleluya.
IVANJILI
+ Luka (Lk 3, 1-6)
1Mu mwaka wa cumi n'itanu w'ingoma ya Tiberi Kayizari, igihe Ponsiyo Pilato yatwaraga Yudeya, Herodi na we atwara Galileya, murumuna we Filipo atwara igihugu cya Itureya n'icya Tirakoniti, na Lizaniya atwara Abileni, 2Ana na Kayifa ari abaherezabitambo bakuru, ijambo ry'Imana ribwirwa Yohani mwene Zakariya ari mu butayu.
3Aherako agenda akarere kose ka Yorudani, yigisha ko abantu bagomba kwisubiraho bakabatizwa kugira ngo bagirirwe imbabazi z'ibyaha byabo,4nk'uko byanditswe mu gitabo cy'ibyavuzwe na Izayi umuhanuzi ngo «Ni ijwi ry'uvugira mu mu butayu aranguruye ati 'Nimutegure inzira ya Nyagasani, muringanize aho azanyura! 5Imanga yose yuzuzwe, umusozi wose n'akanunga bisizwe, ahantu hagoramye hagororwe, n'inzira z'urubuye zitungane. 6Maze umuntu wese azabone umukiro uturutse ku Mana.'»


text:
Rwanda : Imirenge Sacco nigezwamo ikoranabuhanga izarushaho kugira agaciro
Umuyobozi w’akarere ka Muhanga wungirije ushinzwe ubukungu, imari n’amajyambere, Uhagaze Francois avuga ko mu gihe za sacco z’imirenge zizaba zagize ubushobozi bwo gukoresha ikoranabuhanga, zizagira agaciro ndetse zinagirire akamaro abanyamuryango bayo birushijeho. Ibi yabivugiye mu gikorwa cyo guha za mudasobwa n’ibindi bikoresho by’ikoranabuhanga, za sacco zo mu karere ka Muhanga zigera kuri 12, cyabaye ku wa 15 Werurwe 2012. Uhagaze... Read More